ΚΑΝΟΝΙΣΜΌΣ (ΕΕ) αριθ. 748/2010 ΤΗΣ ΕΠΙΤΡΟΠΉΣ της 19ης Αυγούστου 2010 για την έναρξη έρευνας όσον αφορά την πιθανή καταστρατήγηση των μέτρων αντιντάμπινγκ που επιβλήθηκαν με τον κανονισμό (ΕΚ) αριθ. 1425/2006 του Συμβουλίου στις εισαγωγές ορισμένων πλαστικών σάκων και σακουλών καταγωγής Λαϊκής Δημοκρατίας της Κίνας από εισαγωγές ορισμένων πλαστικών σάκων και σακουλών που διοχετεύονται από κινεζική εταιρεία που υπόκειται σε χαμηλότερο δασμολογικό συντελεστή και για την υποβολή των εν λόγω εισαγωγών σε καταγραφή Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (εφεξής ο «βασικός κανονισμός») (1), και ιδίως το άρθρο 13 παράγραφος 3 και το άρθρο 14 παράγραφοι 3 και 5, Ύστερα από διαβούλευση με τη συμβουλευτική επιτροπή, Εκτιμώντας τα ακόλουθα: (1) Η Επιτροπή αποφάσισε, σύμφωνα με το άρθρο 13 παράγραφος 3 του βασικού κανονισμού, να ερευνήσει με δική της πρωτοβουλία την πιθανή καταστρατήγηση των μέτρων αντιντάμπινγκ που επιβλήθηκαν στις εισαγωγές ορισμένων πλαστικών σάκων και σακουλών καταγωγής Λαϊκής Δημοκρατίας της Κίνας. Α. ΤΟ ΠΡΟΪΟΝ (2) Το υπό εξέταση προϊόν για πιθανή καταστρατήγηση είναι πλαστικοί σάκοι και σακούλες που περιέχουν τουλάχιστον 20 % πολυαιθυλενίου ανά βάρος και με πάχος φύλλου που δεν υπερβαίνει τα 100 μικρομέτρα (μm), καταγωγής Λαϊκής Δημοκρατίας της Κίνας, και υπάγονται προς το παρόν στους κωδικούς ΣΟ ex 3923 21 00, ex 3923 29 10 και ex 3923 29 90 (κωδικοί TARIC 3923210020, 3923291020 και 3923299020) (εφεξής «το υπό εξέταση προϊόν»). (3) Το υπό έρευνα προϊόν είναι πλαστικοί σάκοι και σακούλες που περιέχουν τουλάχιστον 20 % πολυαιθυλενίου ανά βάρος και με πάχος φύλλου που δεν υπερβαίνει τα 100 μικρομέτρα (μm) και υπάγονται στους ίδιους κωδικούς με το υπό εξέταση προϊόν, το οποίο δηλώνεται ότι κατασκευάζεται από την εταιρεία XIAMEN XINGXIA POLYMERS CO., LTD. Β. ΙΣΧΥΟΝΤΑ ΜΕΤΡΑ (4) Τα ισχύοντα επί του παρόντος μέτρα που είναι πιθανό να έχουν καταστρατηγηθεί είναι μέτρα αντιντάμπινγκ που έχουν επιβληθεί με τον κανονισμό (ΕΚ) αριθ. 1425/2006 του Συμβουλίου (2), όπως τροποποιήθηκε τελευταία με τον κανονισμό (ΕΚ) αριθ. 189/2009 (3). Γ. ΑΙΤΙΟΛΟΓΗΣΗ (5) Η Επιτροπή έχει στη διάθεσή της επαρκή αποδεικτικά εκ πρώτης όψεως στοιχεία ότι τα μέτρα αντιντάμπινγκ που έχουν επιβληθεί επί των εισαγωγών του υπό εξέταση προϊόντος, που παράγεται από ορισμένους παραγωγούς που υπόκεινται στον δασμολογικό συντελεστή υπόλοιπων εταιρειών 28,8 % (πρόσθετος κωδικός TARIC Α999), καταστρατηγούνται μέσω της αναδιοργάνωσης των τρόπων και των διαύλων πωλήσεων του υπό εξέταση προϊόντος. Αυτοί οι παραγωγοί και εξαγωγείς εξάγουν ενδεχομένως τα προϊόντα τους στην Ένωση μέσω ενός κινέζου παραγωγού-εξαγωγέα που επωφελείται από δασμολογικό συντελεστή για τους συνεργαζόμενους εξαγωγείς που δεν επιλέχτηκαν στο δείγμα του 8,4 % [XIAMEN XINGXIA POLYMERS CO., LTD., που απαριθμείται από κοινού με άλλες εταιρείες που δεν περιλαμβάνονται στο δείγμα, στο παράρτημα Ι του κανονισμού (ΕΚ) αριθ. 1425/2006 του], ο οποίος είναι χαμηλότερος από τον δασμολογικό συντελεστή υπόλοιπων εταιρειών του 28,8 %. Τα αποδεικτικά εκ πρώτης όψεως στοιχεία που έχει στη διάθεσή της η Επιτροπή έχουν ως εξής: (6) Μετά την επιβολή μέτρων στο υπό εξέταση προϊόν, παρατηρήθηκε μεταβολή του τρόπου διεξαγωγής των εμπορικών συναλλαγών που αφορούν τις εξαγωγές από τη Λαϊκή Δημοκρατία της Κίνας, για την οποία δεν υπάρχει επαρκής λόγος ή αιτιολόγηση άλλη εκτός της επιβολής του δασμού. (7) Η αλλαγή αυτή του τρόπου διεξαγωγής των εμπορικών συναλλαγών φαίνεται να συνδέεται με εξαγωγές στην Ένωση του υπό εξέταση προϊόντος, που παράγεται από κινέζους παραγωγούς-εξαγωγείς που υπόκεινται στον δασμολογικό συντελεστή υπόλοιπων εταιρειών, μέσω ενός κινέζου παραγωγού-εξαγωγέα που επωφελείται από δασμολογικό συντελεστή για τους συνεργαζόμενους εξαγωγείς που δεν επιλέχτηκαν στο δείγμα (XIAMEN XINGXIA POLYMERS CO., LTD.), ο οποίος είναι χαμηλότερος από τον δασμολογικό συντελεστή υπόλοιπων εταιρειών. (8) Επιπλέον, τα αποδεικτικά στοιχεία δείχνουν ότι τα επανορθωτικά αποτελέσματα των ισχυόντων μέτρων αντιντάμπινγκ για το υπό εξέταση προϊόν υπονομεύονται ως προς τις τιμές. Υπάρχουν επαρκή στοιχεία ότι οι εισαγωγές του υπό έρευνα προϊόντος γίνονται σε τιμές πολύ χαμηλότερες της μη ζημιογόνου τιμής που καθορίστηκε στην έρευνα που οδήγησε στα ισχύοντα μέτρα. (9) Τέλος, η Επιτροπή έχει στη διάθεσή της επαρκή αποδεικτικά εκ πρώτης όψεως στοιχεία, ότι οι τιμές του υπό έρευνα προϊόντος αποτελούν αντικείμενο ντάμπινγκ σε σχέση με την κανονική αξία που έχει καθορισθεί στο παρελθόν για το υπό εξέταση προϊόν. (10) Εάν, κατά τη διάρκεια της έρευνας, διαπιστωθούν πρακτικές καταστρατήγησης που προβλέπονται στο άρθρο 13 του βασικού κανονισμού, εκτός από αυτές που προαναφέρονται, η έρευνα μπορεί να καλύψει και τις πρακτικές αυτές. Δ. ΔΙΑΔΙΚΑΣΙΑ (11) Βάσει των ανωτέρω, η Επιτροπή κατέληξε στο συμπέρασμα ότι υπάρχουν επαρκή αποδεικτικά στοιχεία που δικαιολογούν την έναρξη έρευνας σύμφωνα με το άρθρο 13 του βασικού κανονισμού και την υπαγωγή σε καταγραφή, σύμφωνα με το άρθρο 14 παράγραφος 5 του βασικού κανονισμού, των εισαγωγών του υπό έρευνα προϊόντος. Η καταγραφή των εισαγωγών θα πρέπει να περιορίζεται σε προϊόντα που δηλώνονται ότι κατασκευάζονται από την XIAMEN XINGXIA POLYMERS CO., LTD., τα οποία θα πρέπει, επόμένως, να δηλώνονται υπό ειδικό πρόσθετο κωδικό TARIC A981, χωρίς να επηρεάζεται το ύψος του δασμού που επιβλήθηκε με τον κανονισμό (ΕΚ) αριθ. 1425/2006. α) Ερωτηματολόγια (12) Προκειμένου να λάβει τις πληροφορίες που κρίνει απαραίτητες για την έρευνά της, η Επιτροπή θα αποστείλει ερωτηματολόγια στην XIAMEN XINGXIA POLYMERS CO., LTD., καθώς και σε άλλες εταιρείες που πιθανολογείται ότι εξάγουν τα προϊόντα τους στην Ένωση μέσω της XIAMEN XINGXIA POLYMERS CO., LTD. (13) Εν πάση περιπτώσει, όλα τα ενδιαφερόμενα μέρη οφείλουν να επικοινωνήσουν με την Επιτροπή το συντομότερο δυνατό και το αργότερο εντός της προθεσμίας που καθορίζεται στο άρθρο 3 του παρόντος κανονισμού για να πληροφορηθούν εάν είναι γνωστά και για να ζητήσουν ερωτηματολόγιο εντός της προθεσμίας που καθορίζεται στο άρθρο 3 παράγραφος 1 του παρόντος κανονισμού, δεδομένου ότι η προθεσμία που καθορίζεται στο άρθρο 3 παράγραφος 2 του παρόντος κανονισμού ισχύει για όλα τα ενδιαφερόμενα μέρη. (14) Οι αρχές της Λαϊκής Δημοκρατίας της Κίνας θα ενημερωθούν για την έναρξη της έρευνας. β) Συγκέντρωση πληροφοριών και διενέργεια ακροάσεων (15) Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να παράσχουν αποδεικτικά στοιχεία. Επιπλέον, η Επιτροπή μπορεί να δεχτεί σε ακρόαση τα ενδιαφερόμενα μέρη, εφόσον υποβάλουν αίτηση εγγράφως και αποδείξουν ότι υπάρχουν ιδιαίτεροι λόγοι για τους οποίους θα πρέπει να γίνουν δεκτά σε ακρόαση. Ε. ΚΑΤΑΓΡΑΦΗ (16) Σύμφωνα με το άρθρο 14 παράγραφος 5 του βασικού κανονισμού, οι εισαγωγές του υπό έρευνα προϊόντος, δηλαδή πλαστικών σάκων και σακουλών που δηλώνονται υπό τον πρόσθετο κωδικό TARIC Α981, πρέπει να υποβάλλονται σε καταγραφή, ούτως ώστε να διασφαλιστεί ότι, σε περίπτωση που από την έρευνα επιβεβαιωθεί η καταστρατήγηση, θα είναι δυνατή η επιβολή δασμών αντιντάμπινγκ κατάλληλου ύψους, με αναδρομική ισχύ από την ημερομηνία καταγραφής των εν λόγω εισαγωγών. ΣΤ. ΠΡΟΘΕΣΜΙΕΣ (17) Για λόγους χρηστής διαχείρισης πρέπει να καθοριστούν προθεσμίες εντός των οποίων: - τα ενδιαφερόμενα μέρη πρέπει να αναγγελθούν στην Επιτροπή, να γνωστοποιήσουν γραπτώς τις απόψεις τους και να υποβάλουν απαντήσεις στο ερωτηματολόγιο ή τυχόν άλλα στοιχεία, προκειμένου να ληφθούν υπόψη κατά την έρευνα, - τα ενδιαφερόμενα μέρη μπορούν να υποβάλουν γραπτή αίτηση για να γίνουν δεκτά σε ακρόαση από την Επιτροπή. (18) Εφιστάται η προσοχή στο γεγονός ότι η άσκηση των περισσότερων διαδικαστικών δικαιωμάτων που ορίζονται στον βασικό κανονισμό εξαρτάται από το εάν το ενδιαφερόμενο μέρος θα αναγγελθεί εντός των προθεσμιών που ορίζονται στο άρθρο 3 του παρόντος κανονισμού. Ζ. ΑΡΝΗΣΗ ΣΥΝΕΡΓΑΣΙΑΣ (19) Όταν ένα ενδιαφερόμενο μέρος αρνείται την πρόσβαση στις απαραίτητες πληροφορίες ή δεν τις παρέχει εντός των προβλεπόμενων προθεσμιών ή παρεμποδίζει σημαντικά την έρευνα, επιτρέπεται να συνάγονται συμπεράσματα, είτε θετικά είτε αρνητικά, με βάση τα διαθέσιμα πραγματικά στοιχεία, όπως προβλέπεται στο άρθρο 18 του βασικού κανονισμού. (20) Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία. Εάν ένα ενδιαφερόμενο μέρος αρνείται να συνεργαστεί ή συνεργάζεται μεν αλλά μόνον εν μέρει και, συνεπώς, τα συμπεράσματα βασίζονται στα διαθέσιμα πραγματικά στοιχεία, σύμφωνα με το άρθρο 18 του βασικού κανονισμού, το αποτέλεσμα ενδέχεται να είναι λιγότερο ευνοϊκό για το εν λόγω μέρος από ό,τι θα ήταν εάν είχε συνεργαστεί. Η. ΧΡΟΝΟΔΙΑΓΡΑΜΜΑ ΤΗΣ ΕΡΕΥΝΑΣ (21) Η έρευνα θα ολοκληρωθεί, σύμφωνα με το άρθρο 13 παράγραφος 3 του βασικού κανονισμού, εντός εννέα μηνών από την ημερομηνία δημοσίευσης του παρόντος κανονισμού στην Επίσημη Εφημερίδα της Ευρωπαϊκής Ένωσης. Θ. ΕΠΕΞΕΡΓΑΣΙΑ ΠΡΟΣΩΠΙΚΩΝ ΔΕΔΟΜΕΝΩΝ (22) Σημειώνεται ότι οποιαδήποτε δεδομένα προσωπικού χαρακτήρα συγκεντρωθούν σε αυτή την έρευνα θα αντιμετωπιστούν σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (4). Ι. ΣΥΜΒΟΥΛΟΣ ΑΚΡΟΑΣΕΩΝ (23) Επισημαίνεται επίσης ότι, αν τα ενδιαφερόμενα μέρη θεωρούν ότι αντιμετωπίζουν δυσκολίες κατά την άσκηση του δικαιώματος υπεράσπισης που διαθέτουν, μπορούν να ζητήσουν την παρέμβαση του συμβούλου ακροάσεων της Γενικής Διεύθυνσης Εμπορίου. Ο σύμβουλος ακροάσεων ενεργεί ως διαμεσολαβητής μεταξύ των ενδιαφερόμενων μερών και των υπηρεσιών της Επιτροπής παρέχοντας, όπου χρειαστεί, συμβουλές για διαδικαστικά θέματα που αφορούν την προστασία των συμφερόντων τους στην εν λόγω έρευνα, ιδίως όσον αφορά θέματα σχετικά με την πρόσβαση στον φάκελο, την εμπιστευτικότητα, την παράταση των προθεσμιών και την επεξεργασία των παρατηρήσεων που υποβάλλονται γραπτώς και/ή προφορικώς. Για περισσότερες πληροφορίες και στοιχεία επικοινωνίας, τα ενδιαφερόμενα μέρη μπορούν να ανατρέξουν στις ιστοσελίδες του συμβούλου ακροάσεων στο δικτυακό τόπο της ΓΔ Εμπορίου (http://ec.europa.eu/trade), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Κινείται έρευνα δυνάμει του άρθρου 13 παράγραφος 3 του κανονισμού (ΕΚ) αριθ. 1225/2009 του Συμβουλίου, με σκοπό να διαπιστωθεί εάν οι εισαγωγές στην Ένωση πλαστικών σάκων και σακουλών που περιέχουν τουλάχιστον 20 % πολυαιθυλενίου ανά βάρος και με πάχος φύλλου που δεν υπερβαίνει τα 100 μικρομέτρα (μm), καταγωγής Λαϊκής Δημοκρατίας της Κίνας, και υπάγονται προς το παρόν στους κωδικούς ΣΟ ex 3923 21 00, ex 3923 29 10 και ex 3923 29 90 (κωδικοί TARIC 3923210020, 3923291020 και 3923299020) καταστρατηγούν τα μέτρα που επιβλήθηκαν με τον κανονισμό (ΕΚ) αριθ. 1425/2006. 2. Με σκοπό την καταγραφή κατά τη διάρκεια της έρευνας, οι εισαγωγές πλαστικών σάκων και σακουλών που αναφέρονται στην παράγραφο 1, που δηλώνονται ότι κατασκευάζονται από την XIAMEN XINGXIA POLYMERS CO., LTD., δηλώνονται υπό τον πρόσθετο κωδικό TARIC Α981. Ο δασμολογικός συντελεστής 8,4 % που επιβλήθηκε με τον κανονισμό (ΕΚ) αριθ. 1425/2006 του για την εν λόγω εταιρεία παραμένει αμετάβλητος. Άρθρο 2 Οι τελωνειακές αρχές καλούνται, δυνάμει του άρθρου 13 παράγραφος 3 και του άρθρου 14 παράγραφος 5 του κανονισμού (ΕΚ) αριθ. 1225/2009, να λάβουν τα κατάλληλα μέτρα για την καταγραφή των εισαγωγών στην Ένωση που ορίζονται στο άρθρο 1 του παρόντος κανονισμού. Η καταγραφή λήγει εννέα μήνες μετά την ημερομηνία έναρξης ισχύος του παρόντος κανονισμού. Άρθρο 3 1. Τα ερωτηματολόγια θα πρέπει να ζητηθούν από την Επιτροπή εντός 15 ημερών από τη δημοσίευση του παρόντος κανονισμού στην Επίσημη Εφημερίδα της Ευρωπαϊκής Ένωσης. 2. Τα ενδιαφερόμενα μέρη οφείλουν να αναγγελθούν, ερχόμενα σε επαφή με την Επιτροπή, να κοινοποιήσουν τις απόψεις τους γραπτώς και να απαντήσουν στο ερωτηματολόγιο ή να υποβάλουν τυχόν άλλες πληροφορίες, εντός 37 ημερών από την ημερομηνία δημοσίευσης του παρόντος κανονισμού στην Επίσημη Εφημερίδα της Ευρωπαϊκής Ένωσης, εκτός αν ορίζεται διαφορετικά, ώστε να μπορέσουν να ληφθούν υπόψη οι παρατηρήσεις τους κατά την έρευνα. 3. Τα ενδιαφερόμενα μέρη μπορούν επίσης να αιτηθούν να γίνουν δεκτά για ακρόαση από την Επιτροπή εντός της ίδιας προθεσμίας των 37 ημερών. 4. Οποιαδήποτε στοιχεία, οποιαδήποτε αίτηση για ακρόαση ή για ερωτηματολόγιο καθώς επίσης και οποιαδήποτε αίτηση για απαλλαγή από την καταγραφή εισαγωγών ή τα μέτρα θα πρέπει να υποβάλλονται γραπτώς (όχι σε ηλεκτρονική μορφή, εκτός κι αν ορίζεται διαφορετικά) και θα πρέπει να αναφέρεται το ονοματεπώνυμο, η διεύθυνση, η ηλεκτρονική διεύθυνση, καθώς και οι αριθμοί τηλεφώνου και φαξ του ενδιαφερόμενου μέρους. Όλες οι γραπτές παρατηρήσεις, περιλαμβανομένων και των πληροφοριών που ζητούνται στον παρόντα κανονισμό, τα συμπληρωμένα ερωτηματολόγια και η αλληλογραφία εμπιστευτικού χαρακτήρα που διαβιβάζουν τα ενδιαφερόμενα μέρη πρέπει να φέρουν τη μνεία «Limited» (5) (περιορισμένης διανομής) και, σύμφωνα με το άρθρο 19 παράγραφος 2 του βασικού κανονισμού, να συνοδεύονται από έκδοση μη εμπιστευτικού χαρακτήρα, η οποία θα φέρει τη μνεία «For inspection by interested parties» (για επιθεώρηση από τα ενδιαφερόμενα μέρη). Διεύθυνση της Επιτροπής για την αλληλογραφία: European Commission Directorate General for Trade Directorate H Office: N-105 4/92 1049 Brussels BELGIUM Φαξ (32 2) 295 65 05 Άρθρο 4 Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Αυγούστου 2010.

Εμπορικές πράξεις

Εμπορική νομοθεσία


ΟΔΗΓΊΑ 2010/32/ΕΕ ΤΟΥ ΣΥΜΒΟΥΛΊΟΥ της 10ης Μαΐου 2010 για την εφαρμογή της συμφωνίας-πλαισίου σχετικά με την πρόληψη των τραυματισμών που προκαλούνται από αιχμηρά αντικείμενα στο νοσοκομειακό και υγειονομικό τομέα, η οποία συνήφθη από τις οργανώσεις HOSPEEM και EPSU (Κείμενο που παρουσιάζει ενδιαφέρον για τον ΕΟΧ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 155 παράγραφος 2, την πρόταση της Ευρωπαϊκής Επιτροπής, Εκτιμώντας τα ακόλουθα: (1) Σύμφωνα με το άρθρο 155 παράγραφος 2 της συνθήκης για τη λειτουργία της Ευρωπαϊκής Ένωσης (ΣΛΕΕ), οι κοινωνικοί εταίροι μπορούν να ζητούν από κοινού την εφαρμογή των συμφωνιών που συνάπτουν, σε ενωσιακό επίπεδο, για θέματα που καλύπτονται από το άρθρο 153 της ΣΛΕΕ, με απόφαση του Συμβουλίου που λαμβάνεται μετά από πρόταση της Επιτροπής. (2) Με επιστολή της 17ης Νοεμβρίου 2008, οι ευρωπαϊκές οργανώσεις κοινωνικών εταίρων HOSPEEM (Ευρωπαϊκή Ένωση Εργοδοτών του Νοσοκομειακού και του Υγειονομικού Τομέα, τομεακή οργάνωση που εκπροσωπεί τους εργοδότες) και EPSU (Ευρωπαϊκή Ομοσπονδία Συνδικάτων Δημόσιων Υπηρεσιών, ευρωπαϊκή οργάνωση συνδικάτων) γνωστοποίησαν στην Επιτροπή την επιθυμία τους να αρχίσουν διαπραγματεύσεις σύμφωνα με το άρθρο 138 παράγραφος 4 και το άρθρο 139 της συνθήκης για την ίδρυση της Ευρωπαϊκής Κοινότητας («Συνθήκη ΕΚ») (1) με σκοπό τη σύναψη συμφωνίας-πλαισίου για την πρόληψη των τραυματισμών που προκαλούνται από αιχμηρά αντικείμενα στο νοσοκομειακό και υγειονομικό τομέα. (3) Στις 17 Ιουλίου 2009, οι ευρωπαίοι κοινωνικοί εταίροι υπέγραψαν το κείμενο της συμφωνίας-πλαισίου σχετικά με την πρόληψη των τραυματισμών που προκαλούνται από αιχμηρά αντικείμενα στο νοσοκομειακό και υγειονομικό τομέα. (4) Δεδομένου ότι οι στόχοι της οδηγίας, και συγκεκριμένα η επίτευξη του ασφαλέστερου δυνατού εργασιακού περιβάλλοντος με την πρόληψη των τραυματισμών των εργαζομένων που προκαλούνται από κάθε είδους ιατρικά αιχμηρά αντικείμενα (συμπεριλαμβανομένων των βελονών) και την προστασία των εργαζομένων που αντιμετωπίζουν κίνδυνο στον νοσοκομειακό και τον υγειονομικό τομέα, δεν μπορούν να επιτευχθούν ικανοποιητικά από τα κράτη μέλη και μπορούν, συνεπώς, να επιτευχθούν καλλίτερα, σε ενωσιακό επίπεδο, η Ένωση μπορεί να λάβει μέτρα σύμφωνα με την αρχή της επικουρικότητας του άρθρου 5 της συνθήκης για την Ευρωπαϊκή Ένωση. Σύμφωνα με την αρχή της αναλογικότητας του ιδίου άρθρου, η παρούσα οδηγία δεν υπερβαίνει τα αναγκαία όρια για την επίτευξη των στόχων αυτών. (5) Κατά την εκπόνηση της πρότασής της για οδηγία, η Επιτροπή έλαβε υπόψη της την αντιπροσωπευτικότητα των υπογραφόντων μερών, λαμβανομένου υπόψη του πεδίου εφαρμογής της συμφωνίας, για το νοσοκομειακό και υγειονομικό τομέα, την εντολή τους και τη νομιμότητα των ρητρών της συμφωνίας-πλαισίου, καθώς και τη συμμόρφωσή της προς τις σχετικές διατάξεις για τις μικρές και μεσαίες επιχειρήσεις. (6) Η Επιτροπή ενημέρωσε το Ευρωπαϊκό Κοινοβούλιο και την Ευρωπαϊκή Οικονομική και Κοινωνική Επιτροπή για την πρότασή της. (7) Το Ευρωπαϊκό Κοινοβούλιο εξέδωσε, στις 11 Φεβρουαρίου 2010, ψήφισμα για την πρόταση. (8) Ο σκοπός της συμφωνίας-πλαισίου, όπως ορίζεται στη ρήτρα 1, είναι να προαγάγει την επίτευξη ενός από τους στόχους της κοινωνικής πολιτικής, και συγκεκριμένα τη βελτίωση των εργασιακών συνθηκών. (9) Η ρήτρα 11 επιτρέπει στα κράτη μέλη και στην Κοινότητα (από 1ης Δεκεμβρίου 2009, αντικαθίσταται από την Ένωση) να διατηρούν και να θεσπίζουν διατάξεις που είναι ευνοϊκότερες για την προστασία των εργαζομένων από τραυματισμούς που προκαλούνται από ιατρικά αιχμηρά αντικείμενα. (10) Τα κράτη μέλη θα πρέπει να προβλέπουν αποτελεσματικές, αναλογικές και αποτρεπτικές κυρώσεις σε περίπτωση αθέτησης των υποχρεώσεων που απορρέουν από την παρούσα οδηγία. (11) Τα κράτη μέλη μπορούν να αναθέσουν στους κοινωνικούς εταίρους, μετά από κοινό τους αίτημα, την εφαρμογή της παρούσας οδηγίας, ενόσω προβαίνουν σε όλες τις αναγκαίες ενέργειες προκειμένου να εξασφαλίσουν ότι δύνανται, ανά πάσα στιγμή, να εξασφαλίζουν τα αποτελέσματα που επιβάλλει η παρούσα οδηγία. (12) Σύμφωνα με το σημείο 34 της διοργανικής συμφωνίας για τη βελτίωση της νομοθεσίας (2), τα κράτη μέλη ενθαρρύνονται να καταρτίζουν, προς ιδία χρήση και προς όφελος της Κοινότητας, τους δικούς τους πίνακες, οι οποίοι αποτυπώνουν, στο μέτρο του δυνατού, την αντιστοιχία της παρούσας οδηγίας με τα μέτρα μεταφοράς στο εθνικό δίκαιο, και να τους δημοσιοποιούν, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Η παρούσα οδηγία εφαρμόζει τη συμφωνία-πλαίσιο για την πρόληψη των τραυματισμών που προκαλούνται από αιχμηρά αντικείμενα στο νοσοκομειακό και υγειονομικό τομέα, η οποία συνήφθη από τους ευρωπαίους κοινωνικούς εταίρους HOSPEEM και EPSU, στις 17 Ιουλίου 2009, όπως παρατίθεται στο παράρτημα. Άρθρο 2 Τα κράτη μέλη καθορίζουν τις κυρώσεις που επιβάλλονται σε περίπτωση παράβασης των εθνικών διατάξεων που θεσπίζονται σύμφωνα με την παρούσα οδηγία. Οι κυρώσεις είναι αποτελεσματικές, αναλογικές και αποτρεπτικές. Άρθρο 3 1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία ή διασφαλίζουν ότι οι κοινωνικοί εταίροι έχουν λάβει, με συμφωνία, τα αναγκαία μέτρα το αργότερο έως τις 11 Μαΐου 2013. Ενημερώνουν αμέσως στην Επιτροπή σχετικά. Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς καθορίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 4 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 5 Η παρούσα οδηγία απευθύνεται στα κράτη μέλη. Βρυξέλλες, 10 Μαΐου 2010.

Πολιτική για την υγεία

Υγειονομικά επαγγέλματα

Υγειονομική νομοθεσία


ΚΑΝΟΝΙΣΜΌΣ (ΕΕ) αριθ. 461/2010 ΤΗΣ ΕΠΙΤΡΟΠΉΣ της 27ης Μαΐου 2010 σχετικά με την εφαρμογή του άρθρου 101 παράγραφος 3 της συνθήκης για τη λειτουργία της Ευρωπαϊκής Ένωσης σε ορισμένες κατηγορίες κάθετων συμφωνιών και εναρμονισμένων πρακτικών στον τομέα της αυτοκινητοβιομηχανίας (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό αριθ. 19/65/ΕΟΚ του Συμβουλίου, της 2ας Μαρτίου 1965, περί εφαρμογής του άρθρου 85 παράγραφος 3 της συνθήκης σε κατηγορίες συμφωνιών και εναρμονισμένων πρακτικών (1), και ιδίως το άρθρο 1, Αφού δημοσίευσε σχέδιο του παρόντος κανονισμού, Κατόπιν διαβούλευσης με τη συμβουλευτική επιτροπή συμπράξεων και δεσποζουσών θέσεων, Εκτιμώντας τα ακόλουθα: (1) Ο κανονισμός αριθ. 19/65/ΕΟΚ εξουσιοδοτεί την Επιτροπή να εφαρμόζει, με έκδοση κανονισμού, το άρθρο 101 παράγραφος 3 της συνθήκης για τη λειτουργία της Ευρωπαϊκής Ένωσης (2) σε ορισμένες κατηγορίες κάθετων συμφωνιών και αντίστοιχων εναρμονισμένων πρακτικών που εμπίπτουν στο άρθρο 101 παράγραφος 1 της συνθήκης. Οι κανονισμοί απαλλαγής κατά κατηγορία εφαρμόζονται σε κάθετες συμφωνίες που πληρούν ορισμένες προϋποθέσεις και είναι δυνατόν να έχουν γενική ισχύ ή να αφορούν συγκεκριμένους κλάδους. (2) Η Επιτροπή έχει προσδιορίσει μια κατηγορία κάθετων συμφωνιών για την οποία θεωρεί ότι, υπό κανονικές συνθήκες, πληροί τις προϋποθέσεις που καθορίζονται στο άρθρο 101 παράγραφος 3 της συνθήκης και, για τον σκοπό αυτό, εξέδωσε τον κανονισμό (ΕΕ) αριθ. 330/2010 της Επιτροπής, της 20ής Απριλίου 2010, σχετικά με την εφαρμογή του άρθρου 101 παράγραφος 3 της συνθήκης για τη λειτουργία της Ευρωπαϊκής Ένωσης σε ορισμένες κατηγορίες κάθετων συμφωνιών και εναρμονισμένων πρακτικών (3), ο οποίος αντικαθιστά τον κανονισμό (ΕΚ) αριθ. 2790/1999 της Επιτροπής (4). (3) Για τον τομέα της αυτοκινητοβιομηχανίας, που περιλαμβάνει τόσο τα επιβατικά οχήματα όσο και τα οχήματα επαγγελματικής χρήσης, έχουν ισχύσει, από το 1985 και μετά, ειδικοί κανονισμοί απαλλαγής κατά κατηγορία, εκ των οποίων ο πλέον πρόσφατος είναι ο κανονισμός (ΕΚ) αριθ. 1400/2002 της Επιτροπής, της 31ης Ιουλίου 2002, για την εφαρμογή του άρθρου 81 παράγραφος 3 της συνθήκης σε ορισμένες κατηγορίες κάθετων συμφωνιών και εναρμονισμένων πρακτικών στον τομέα της αυτοκινητοβιομηχανίας (5). Ο κανονισμός (ΕΚ) αριθ. 2790/1999 ανέφερε ρητά ότι δεν είχε εφαρμογή στις κάθετες συμφωνίες των οποίων το αντικείμενο ενέπιπτε στο πεδίο εφαρμογής άλλων κανονισμών απαλλαγής κατά κατηγορία. Ως εκ τούτου, ο τομέας της αυτοκινητοβιομηχανίας δεν περιλαμβανόταν στο πεδίο εφαρμογής του εν λόγω κανονισμού. (4) Η ισχύς του κανονισμού (ΕΚ) αριθ. 1400/2002 λήγει στις 31 Μαΐου 2010. Παρ’ όλα αυτά, ο τομέας της αυτοκινητοβιομηχανίας είναι σκόπιμο να εξακολουθήσει να απολαύει απαλλαγής κατά κατηγορία, με στόχο την απλούστευση του διοικητικού έργου και τη μείωση του κόστους συμμόρφωσης για τις σχετικές επιχειρήσεις, συγχρόνως δε την αποτελεσματική εποπτεία των αγορών κατά τα προβλεπόμενα στο άρθρο 103 παράγραφος 2 στοιχείο β) της συνθήκης. (5) Από την εμπειρία που έχει αποκτηθεί από το 2002 και μετά όσον αφορά τη διανομή καινουργών αυτοκίνητων οχημάτων, τη διανομή ανταλλακτικών και την παροχή υπηρεσιών επισκευής και συντήρησης για αυτοκίνητα οχήματα, είναι δυνατόν να ορισθεί μια κατηγορία κάθετων συμφωνιών στον τομέα της αυτοκινητοβιομηχανίας για τις οποίες μπορεί να θεωρηθεί ότι κατά κανόνα πληρούν τις προϋποθέσεις που καθορίζονται στο άρθρο 101 παράγραφος 3 της συνθήκης. (6) Η κατηγορία αυτή περιλαμβάνει τις κάθετες συμφωνίες για την αγορά, πώληση ή μεταπώληση καινουργών αυτοκίνητων οχημάτων, τις κάθετες συμφωνίες για την αγορά, πώληση ή μεταπώληση ανταλλακτικών για αυτοκίνητα οχήματα και τις κάθετες συμφωνίες για την παροχή υπηρεσιών επισκευής και συντήρησης αυτοκίνητων οχημάτων, εφόσον οι συμφωνίες αυτές συνάπτονται μεταξύ μη ανταγωνιζομένων επιχειρήσεων, μεταξύ ορισμένων ανταγωνιζομένων επιχειρήσεων ή από ορισμένες ενώσεις λιανοπωλητών ή επισκευαστών. Περιλαμβάνει επίσης κάθετες συμφωνίες με παρεπόμενες ρήτρες σχετικά με την παραχώρηση ή τη χρήση δικαιωμάτων διανοητικής ιδιοκτησίας. Ο όρος «κάθετες συμφωνίες» πρέπει να οριστεί αναλόγως, ώστε να περιλαμβάνει τόσο τις προαναφερθείσες συμφωνίες όσο και τις αντίστοιχες εναρμονισμένες πρακτικές. (7) Ορισμένα είδη κάθετων συμφωνιών μπορούν να βελτιώσουν την οικονομική αποτελεσματικότητα στο πλαίσιο μιας αλυσίδας παραγωγής ή διανομής, επιτρέποντας καλύτερο συντονισμό μεταξύ των συμμετεχουσών επιχειρήσεων. Μπορούν ιδίως να οδηγήσουν σε μείωση του κόστους συναλλαγής και διανομής των συμβαλλομένων μερών και σε βελτιστοποίηση του επιπέδου των πωλήσεων και των επενδύσεών τους. (8) Η πιθανότητα οι εν λόγω ευεργετικές από την άποψη της αποτελεσματικότητας συνέπειες να υπερκαλύπτουν κάθε αρνητική για τον ανταγωνισμό συνέπεια των περιορισμών που περιέχονται σε κάθετες συμφωνίες εξαρτάται από την ισχύ των συμβαλλομένων μερών στην αγορά και, ως εκ τούτου, από τον βαθμό στον οποίο οι επιχειρήσεις αυτές αντιμετωπίζουν ανταγωνισμό από άλλους παρόχους αγαθών ή υπηρεσιών που θεωρούνται εναλλάξιμα ή υποκατάστατα από τους πελάτες τους λόγω των χαρακτηριστικών τους, των τιμών τους και της χρήσης για την οποία προορίζονται. Οι κάθετες συμφωνίες οι οποίες περιλαμβάνουν περιορισμούς που είναι πιθανό να περιστέλλουν τον ανταγωνισμό και να βλάπτουν τους καταναλωτές ή οι οποίες δεν είναι απολύτως αναγκαίες για την επίτευξη των καλύτερης αποτελεσματικότητας πρέπει να αποκλείονται από το ευεργέτημα της απαλλαγής κατά κατηγορία. (9) Προκειμένου να καθορισθεί το ενδεδειγμένο πεδίο εφαρμογής ενός κανονισμού απαλλαγής κατά κατηγορία, η Επιτροπή είναι υποχρεωμένη να λάβει υπόψη τους όρους ανταγωνισμού που επικρατούν στον εκάστοτε κλάδο. Σχετικά με το θέμα αυτό, τα πορίσματα από την ενδελεχή παρακολούθηση της κατάστασης στον τομέα της αυτοκινητοβιομηχανίας, όπως διατυπώθηκαν στην έκθεση αξιολόγησης σχετικά με την εφαρμογή του κανονισμού (ΕΚ) αριθ. 1400/2002 της Επιτροπής της 28ης Μαΐου 2008 (6) και στην ανακοίνωση της Επιτροπής για το μελλοντικό κανονιστικό πλαίσιο του δικαίου ανταγωνισμού που θα ισχύει στον τομέα της αυτοκινητοβιομηχανίας, της 22ας Ιουλίου 2009 (7), έδειξαν ότι πρέπει να γίνει διάκριση μεταξύ των συμφωνιών που αφορούν τη διανομή καινουργών αυτοκίνητων οχημάτων και των συμφωνιών που αφορούν την παροχή υπηρεσιών επισκευής και συντήρησης και τη διανομή ανταλλακτικών. (10) Σε ό,τι αφορά τη διανομή καινουργών αυτοκίνητων οχημάτων, δεν φαίνεται να υπάρχουν σοβαρές αδυναμίες από την άποψη του ανταγωνισμού οι οποίες να διαφοροποιούν τον συγκεκριμένο κλάδο από άλλους οικονομικούς κλάδους και οι οποίες να επιβάλλουν ενδεχομένως την εφαρμογή σε αυτόν κανόνων διαφορετικών και περισσότερο αυστηρών σε σύγκριση με τους κανόνες που προβλέπονται στον κανονισμό (ΕΕ) αριθ. 330/2010. Το όριο που ισχύει ως προς το μερίδιο αγοράς, η μη απαλλαγή ορισμένων κάθετων συμφωνιών και οι προϋποθέσεις που προβλέπονται στον εν λόγω κανονισμό διασφαλίζουν υπό κανονικές συνθήκες ότι οι κάθετες συμφωνίες που αφορούν τη διανομή καινουργών αυτοκίνητων οχημάτων συμμορφώνονται πράγματι με τις απαιτήσεις του άρθρου 101 παράγραφος 3 της συνθήκης. Ως εκ τούτου, οι συμφωνίες αυτής της κατηγορίας πρέπει να απολαύουν της απαλλαγής που χορηγείται με τον κανονισμό (ΕΕ) αριθ. 330/2010, με την επιφύλαξη της συνδρομής όλων των προϋποθέσεων που καθορίζονται σ’ αυτόν. (11) Προκειμένου για τις συμφωνίες που αφορούν τη διανομή ανταλλακτικών ή την παροχή υπηρεσιών επισκευής και συντήρησης, είναι σκόπιμο να ληφθούν υπόψη ορισμένα ιδιαίτερα χαρακτηριστικά της δευτερογενούς αγοράς αυτοκίνητων οχημάτων. Ειδικότερα, η πείρα που έχει αποκτήσει η Επιτροπή από την εφαρμογή του κανονισμού (ΕΚ) αριθ. 1400/2002 καταδεικνύει ότι οι αυξήσεις τιμών για μεμονωμένες εργασίες επισκευής αντανακλώνται μόνον εν μέρει στην αυξημένη αξιοπιστία των σύγχρονων αυτοκινήτων και στην επιμήκυνση του χρονικού διαστήματος που μεσολαβεί μεταξύ επισκέψεων σε συνεργείο για συντήρηση του οχήματος. Οι τελευταίες αυτές τάσεις σχετίζονται με την εξέλιξη της τεχνολογίας και με την αυξανόμενη περιπλοκότητα και αξιοπιστία των εξαρτημάτων των αυτοκινήτων, τα οποία οι κατασκευαστές οχημάτων αγοράζουν από προμηθευτές γνήσιου εξοπλισμού. Οι εν λόγω προμηθευτές πωλούν τα προϊόντα τους ως ανταλλακτικά στη δευτερογενή αγορά τόσο μέσω των δικτύων εξουσιοδοτημένων επισκευαστών των κατασκευαστών οχημάτων όσο και μέσω ανεξάρτητων διαύλων, πράγμα που σημαίνει ότι αποτελούν σημαντικό ανταγωνιστικό παράγοντα στη δευτερογενή αγορά αυτοκίνητων οχημάτων. Οι δαπάνες που καταβάλλουν κατά μέσο όρο οι καταναλωτές εντός της Ένωσης για υπηρεσίες επισκευής και συντήρησης αυτοκίνητων οχημάτων αντιπροσωπεύουν πολύ υψηλή αναλογία της συνολικής καταναλωτικής δαπάνης για αυτοκίνητα οχήματα. (12) Οι συνθήκες ανταγωνισμού στη δευτερογενή αγορά αυτοκίνητων οχημάτων ασκούν επίσης άμεση επίδραση τόσο στη δημόσια ασφάλεια, υπό την έννοια ότι η οδήγηση των οχημάτων ενδέχεται να μην είναι ασφαλής αν η επισκευή τους δεν ήταν σωστή, όσο και στη δημόσια υγεία και στο περιβάλλον, λόγω υψηλότερων εκπομπών διοξειδίου του άνθρακα και άλλων ατμοσφαιρικών ρύπων, αν δεν γίνεται τακτική συντήρηση των οχημάτων. (13) Στον βαθμό που είναι δυνατόν να προσδιορισθεί μια αυτοτελής δευτερογενής αγορά, ο ουσιαστικός ανταγωνισμός στις αγορές προμήθειας και πώλησης ανταλλακτικών, καθώς και παροχής υπηρεσιών επισκευής και συντήρησης αυτοκίνητων οχημάτων, εξαρτάται από τον βαθμό αλληλεπίδρασης στο πεδίο του ανταγωνισμού μεταξύ εξουσιοδοτημένων επισκευαστών, ήτοι όσων δραστηριοποιούνται στο πλαίσιο δικτύων συνεργείων που έχουν συγκροτηθεί άμεσα ή έμμεσα από κατασκευαστές οχημάτων, καθώς και μεταξύ εξουσιοδοτημένων και ανεξάρτητων επιχειρήσεων, περιλαμβανομένων των ανεξάρτητων προμηθευτών ανταλλακτικών και επισκευαστών. Η ικανότητα ανταγωνισμού των τελευταίων εξαρτάται από τη χωρίς περιορισμούς πρόσβασή τους σε βασικές εισροές, όπως ανταλλακτικά και τεχνικές πληροφορίες. (14) Με γνώμονα τα προαναφερθέντα ιδιαίτερα χαρακτηριστικά, οι κανόνες που προβλέπονται στον κανονισμό (ΕΕ) αριθ. 330/2010, συμπεριλαμβανόμενου του ενιαίου ορίου του μεριδίου αγοράς ύψους 30 %, είναι αναγκαίοι αλλά όχι ικανοί για να διασφαλισθεί ότι το ευεργέτημα της απαλλαγής κατά κατηγορία θα καλύπτει μόνο τις κάθετες συμφωνίες εκείνες οι οποίες αφορούν τη διανομή ανταλλακτικών και την παροχή υπηρεσιών επισκευής και συντήρησης και για τις οποίες είναι δυνατόν να θεωρηθεί με ικανή βεβαιότητα ότι πληρούνται οι προϋποθέσεις του άρθρου 101 παράγραφος 3 της συνθήκης. (15) Επομένως, οι κάθετες συμφωνίες οι οποίες αφορούν τη διανομή ανταλλακτικών και την παροχή υπηρεσιών επισκευής και συντήρησης πρέπει να τυγχάνουν της απαλλαγής κατά κατηγορία μόνον εφόσον, επιπλέον των προϋποθέσεων απαλλαγής που καθορίζονται στον κανονισμό (ΕΕ) αριθ. 330/2010, πληρούν αυστηρότερες απαιτήσεις σε σχέση με ορισμένες μορφές πολύ σοβαρών περιορισμών του ανταγωνισμού που ενδέχεται να περιστέλλουν την προμήθεια και τη χρήση ανταλλακτικών στη δευτερογενή αγορά αυτοκίνητων οχημάτων. (16) Ειδικότερα, το ευεργέτημα της απαλλαγής κατά κατηγορία δεν πρέπει να καλύπτει συμφωνίες οι οποίες περιορίζουν την πώληση ανταλλακτικών από τα μέλη του συστήματος επιλεκτικής διανομής ενός κατασκευαστή αυτοκινήτων σε ανεξάρτητους επισκευαστές, οι οποίοι τα χρησιμοποιούν για την παροχή υπηρεσιών επισκευής και συντήρησης. Χωρίς δυνατότητα πρόσβασης σε αυτά τα ανταλλακτικά, οι ανεξάρτητοι επισκευαστές δεν θα ήταν σε θέση να ανταγωνιστούν αποτελεσματικά τους εξουσιοδοτημένους επισκευαστές, εφόσον δεν θα μπορούσαν να παράσχουν στους καταναλωτές υπηρεσίες υψηλής ποιότητας που ενισχύουν την ασφάλεια και την αξιόπιστη λειτουργία των αυτοκίνητων οχημάτων. (17) Επιπλέον, προκειμένου να διασφαλισθεί ουσιαστικός ανταγωνισμός στις αγορές επισκευής και συντήρησης και να δοθεί στους επισκευαστές η δυνατότητα να προσφέρουν ανταγωνιστικά ανταλλακτικά στους τελικούς χρήστες, η απαλλαγή κατά κατηγορία δεν πρέπει να καλύπτει τις κάθετες συμφωνίες οι οποίες, μολονότι συνάδουν με τις διατάξεις του κανονισμού (ΕΕ) αριθ. 330/2010, περιστέλλουν παρ’ όλα αυτά την ικανότητα ενός παραγωγού ανταλλακτικών να τα πωλεί σε εξουσιοδοτημένους επισκευαστές που ανήκουν στο σύστημα διανομής ενός κατασκευαστή οχημάτων, σε ανεξάρτητους διανομείς ανταλλακτικών, σε ανεξάρτητους επισκευαστές ή σε τελικούς χρήστες. Η ρύθμιση αυτή δεν επηρεάζει την ευθύνη των παραγωγών ανταλλακτικών βάσει του αστικού δικαίου, ούτε την ευχέρεια των κατασκευαστών οχημάτων να απαιτούν από τους εξουσιοδοτημένους επισκευαστές του συστήματος διανομής τους να χρησιμοποιούν αποκλειστικά και μόνο ανταλλακτικά εφάμιλλης ποιότητας σε σχέση με τα εξαρτήματα που έχουν χρησιμοποιηθεί για τη συναρμολόγηση του εκάστοτε αυτοκίνητου οχήματος. Εξάλλου, λόγω της άμεσης συμβατικής εμπλοκής των κατασκευαστών αυτοκινήτων στις επισκευές που καλύπτονται από εγγύηση, στη δωρεάν εξυπηρέτηση και στις εργασίες κατά την ανάκληση ελαττωματικών οχημάτων, οι συμφωνίες που επιβάλλουν υποχρεώσεις στους εξουσιοδοτημένους επισκευαστές να χρησιμοποιούν αποκλειστικά και μόνο ανταλλακτικά που προμηθεύει ο κατασκευαστής του οχήματος για τις επισκευές αυτές πρέπει να καλύπτονται από την απαλλαγή. (18) Τέλος, προκειμένου να δοθεί στους εξουσιοδοτημένους και τους ανεξάρτητους επισκευαστές και στους τελικούς χρήστες η δυνατότητα να γνωρίζουν ποιος είναι ο κατασκευαστής ενός εξαρτήματος ή ανταλλακτικού αυτοκίνητων οχημάτων και να επιλέγουν μεταξύ εναλλακτικών ανταλλακτικών, η απαλλαγή κατά κατηγορία δεν πρέπει να καλύπτει συμφωνίες με τις οποίες ο κατασκευαστής αυτοκίνητων οχημάτων περιορίζει τη δυνατότητα του κατασκευαστή εξαρτημάτων ή γνήσιων ανταλλακτικών να επιθέτει με ευδιάκριτο τρόπο το εμπορικό του σήμα ή το λογότυπό του επί των εν λόγω εξαρτημάτων. (19) Για να δοθεί σε όλες τις ενδιαφερόμενες επιχειρήσεις επαρκής χρόνος προκειμένου να προσαρμοσθούν στον παρόντα κανονισμό, ενδείκνυται να παραταθεί έως τις 31 Μαΐου 2013 η περίοδος ισχύος των διατάξεων του κανονισμού (ΕΚ) αριθ. 1400/2002 οι οποίες αφορούν τις κάθετες συμφωνίες με αντικείμενο την αγορά, την πώληση και τη μεταπώληση καινουργών αυτοκίνητων οχημάτων. Σε ό,τι αφορά τις κάθετες συμφωνίες με αντικείμενο τη διανομή ανταλλακτικών και την παροχή υπηρεσιών επισκευής και συντήρησης, ο παρών κανονισμός πρέπει να εφαρμοσθεί από 1ης Ιουνίου 2010, ούτως ώστε να εξακολουθήσει να διασφαλίζει την ικανοποιητική προάσπιση του ανταγωνισμού στις δευτερογενείς αγορές αυτοκίνητων οχημάτων. (20) Η Επιτροπή θα παρακολουθεί συνεχώς τις εξελίξεις στον τομέα της αυτοκινητοβιομηχανίας και θα λαμβάνει τα κατάλληλα διορθωτικά μέτρα, εάν προκύψουν ανεπάρκειες από πλευράς ανταγωνισμού οι οποίες μπορεί να αποβούν εις βάρος των καταναλωτών είτε στην αγορά διανομής καινουργών αυτοκίνητων οχημάτων, είτε στην προμήθεια ανταλλακτικών είτε στις υπηρεσίες μετά την πώληση αυτοκίνητων οχημάτων. (21) Η Επιτροπή δύναται να άρει το ευεργέτημα της εφαρμογής του παρόντος κανονισμού σύμφωνα με το άρθρο 29 παράγραφος 1 του κανονισμού (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της συνθήκης (8), εφόσον διαπιστώνει σε συγκεκριμένη περίπτωση ότι μια συμφωνία στην οποία εφαρμόζεται η απαλλαγή που προβλέπει ο παρών κανονισμός έχει παρ’ όλα αυτά επιπτώσεις που είναι ασυμβίβαστες με το άρθρο 101 παράγραφος 3 της συνθήκης. (22) Η αρχή ανταγωνισμού ενός κράτους μέλους δύναται να άρει το ευεργέτημα της εφαρμογής του παρόντος κανονισμού σύμφωνα με το άρθρο 29 παράγραφος 2 του κανονισμού (ΕΚ) αριθ. 1/2003 στην επικράτεια του οικείου κράτους μέλους ή σε μέρος αυτής, εφόσον, σε συγκεκριμένη περίπτωση, μια συμφωνία στην οποία εφαρμόζεται η απαλλαγή που προβλέπει ο παρών κανονισμός έχει παρ’ όλα αυτά επιπτώσεις που είναι ασυμβίβαστες με το άρθρο 101 παράγραφος 3 της συνθήκης στην επικράτεια του εν λόγω κράτους μέλους ή σε μέρος αυτής και εφόσον η εν λόγω επικράτεια έχει όλα τα χαρακτηριστικά μιας διακριτής γεωγραφικής αγοράς. (23) Για να διαπιστωθεί κατά πόσον το ευεργέτημα του παρόντος κανονισμού θα πρέπει να αρθεί σύμφωνα με το άρθρο 29 του κανονισμού (ΕΚ) αριθ. 1/2003, ιδιαίτερη σημασία έχουν οι αντιανταγωνιστικές επιπτώσεις που δύνανται να προκύψουν από την ύπαρξη παράλληλων δικτύων κάθετων συμφωνιών με παρόμοιες επιπτώσεις οι οποίες περιορίζουν σημαντικά την πρόσβαση στη σχετική αγορά ή στον ανταγωνισμό εντός αυτής. Οι εν λόγω σωρευτικές επιπτώσεις δύνανται, για παράδειγμα, να προκύψουν σε περίπτωση επιλεκτικής διανομής ή επιβολής υποχρεώσεων μη άσκησης ανταγωνισμού. (24) Προκειμένου να ενισχυθεί η εποπτεία των παράλληλων δικτύων κάθετων συμφωνιών οι οποίες έχουν παρόμοιες αντιανταγωνιστικές επιπτώσεις και καλύπτουν πάνω από το 50 % μιας δεδομένης αγοράς, η Επιτροπή δύναται με κανονισμό να κηρύξει τον παρόντα κανονισμό ανεφάρμοστο σε κάθετες συμφωνίες που περιέχουν ειδικούς περιορισμούς για τη σχετική αγορά, αποκαθιστώντας έτσι την πλήρη εφαρμογή του άρθρου 101 της συνθήκης στις εν λόγω συμφωνίες. (25) Για την αξιολόγηση των επιπτώσεων του παρόντος κανονισμού στον ανταγωνισμό κατά τη λιανική πώληση αυτοκίνητων οχημάτων, την προμήθεια ανταλλακτικών και την εξυπηρέτηση μετά την πώληση αυτοκίνητων οχημάτων στην εσωτερική αγορά, πρέπει να εκπονηθεί έκθεση αξιολόγησης της εφαρμογής του κανονισμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ Ι ΚΟΙΝΕΣ ΔΙΑΤΑΞΕΙΣ Άρθρο 1 Ορισμοί 1. Για τους σκοπούς του παρόντος κανονισμού, νοούνται ως: α) «κάθετη συμφωνία», η συμφωνία ή εναρμονισμένη πρακτική μεταξύ δύο ή περισσοτέρων επιχειρήσεων καθεμία εκ των οποίων δραστηριοποιείται, για τους σκοπούς της συμφωνίας ή της εναρμονισμένης πρακτικής, σε διαφορετικό επίπεδο της αλυσίδας παραγωγής ή διανομής, και που αφορά τους όρους υπό τους οποίους τα μέρη δύνανται να αγοράζουν, να πωλούν ή να μεταπωλούν ορισμένα αγαθά ή υπηρεσίες· β) «κάθετος περιορισμός», ο περιορισμός του ανταγωνισμού σε κάθετη συμφωνία που εμπίπτει στο πεδίο του άρθρου 101 παράγραφος 1 της συνθήκης· γ) «εξουσιοδοτημένος επισκευαστής», πάροχος υπηρεσιών επισκευής και συντήρησης αυτοκίνητων οχημάτων εντός του συστήματος διανομής που έχει συσταθεί από τον προμηθευτή των αυτοκίνητων οχημάτων· δ) «εξουσιοδοτημένος διανομέας», διανομέας ανταλλακτικών για αυτοκίνητα οχήματα εντός του συστήματος διανομής που έχει συσταθεί από τον προμηθευτή των αυτοκίνητων οχημάτων· ε) «ανεξάρτητος επισκευαστής»: i) ο πάροχος υπηρεσιών επισκευής και συντήρησης αυτοκίνητων οχημάτων ο οποίος δεν συμμετέχει στο σύστημα διανομής που έχει συσταθεί από τον προμηθευτή των αυτοκίνητων οχημάτων για τα οποία παρέχει υπηρεσίες επισκευής ή συντήρησης· ii) κάθε εξουσιοδοτημένος επισκευαστής εντός του συστήματος διανομής συγκεκριμένου προμηθευτή, εάν παρέχει υπηρεσίες επισκευής ή συντήρησης αυτοκίνητων οχημάτων ως προς τα οποία δεν είναι μέλος του συστήματος διανομής του αντίστοιχου προμηθευτή· στ) «ανεξάρτητος διανομέας»: i) ο διανομέας ανταλλακτικών αυτοκίνητων οχημάτων ο οποίος δεν συμμετέχει στο σύστημα διανομής που έχει συσταθεί από τον προμηθευτή των αυτοκίνητων οχημάτων για τα οποία διανέμει ανταλλακτικά· ii) κάθε εξουσιοδοτημένος διανομέας εντός του συστήματος διανομής συγκεκριμένου προμηθευτή, εάν διανέμει ανταλλακτικά για αυτοκίνητα οχήματα ως προς τα οποία δεν είναι μέλος του συστήματος διανομής του αντίστοιχου προμηθευτή· ζ) «αυτοκίνητο όχημα», αυτοκινούμενο όχημα με τρεις ή περισσότερους τροχούς που προορίζεται να χρησιμοποιηθεί σε δημόσιους δρόμους· η) «ανταλλακτικά», αγαθά που προορίζονται να τοποθετηθούν ή να συναρμολογηθούν σε αυτοκίνητο όχημα για να αντικαταστήσουν εξαρτήματα του αυτοκινήτου, περιλαμβανομένων των αναγκαίων για τη λειτουργία του αυτοκινήτου λιπαντικών, με την εξαίρεση των καυσίμων· θ) «σύστημα επιλεκτικής διανομής», σύστημα διανομής στο οποίο ο προμηθευτής αναλαμβάνει να πωλεί τα αναφερόμενα στη σύμβαση αγαθά ή υπηρεσίες, άμεσα ή έμμεσα, μόνο σε διανομείς επιλεγμένους με βάση συγκεκριμένα κριτήρια και εφόσον οι διανομείς αυτοί αναλαμβάνουν την υποχρέωση να μην πωλούν τα εν λόγω αγαθά ή υπηρεσίες σε μη εξουσιοδοτημένους διανομείς στη γεωγραφική περιοχή εντός της οποίας εφαρμόζει το σύστημα αυτό ο προμηθευτής. 2. Για τους σκοπούς του παρόντος κανονισμού, οι όροι «επιχείρηση», «προμηθευτής», «κατασκευαστής» και «αγοραστής» συμπεριλαμβάνουν και τις αντίστοιχες συνδεδεμένες επιχειρήσεις. Ως «συνδεδεμένες επιχειρήσεις» νοούνται: α) οι επιχειρήσεις στις οποίες ένα συμβαλλόμενο μέρος, έχει άμεσα ή έμμεσα: i) την εξουσία να ασκεί περισσότερο από το ήμισυ των δικαιωμάτων ψήφου, ή ii) την εξουσία να διορίζει περισσότερα από τα μισά μέλη του εποπτικού συμβουλίου, του διοικητικού συμβουλίου ή των οργάνων που εκπροσωπούν νόμιμα την επιχείρηση, ή iii) το δικαίωμα να διαχειρίζεται τις υποθέσεις της επιχείρησης· β) οι επιχειρήσεις που έχουν σε ένα από τα συμβαλλόμενα μέρη, άμεσα ή έμμεσα, τα δικαιώματα ή τις εξουσίες που παρατίθενται στο στοιχείο α)· γ) οι επιχειρήσεις στις οποίες μία από τις επιχειρήσεις που αναφέρονται στο στοιχείο β) έχει, άμεσα ή έμμεσα, τα δικαιώματα ή τις εξουσίες που παρατίθενται στο στοιχείο α)· δ) οι επιχειρήσεις στις οποίες ένα από τα συμβαλλόμενα μέρη έχει, μαζί με μία ή περισσότερες από τις επιχειρήσεις που αναφέρονται στα στοιχεία α), β) ή γ), ή στις οποίες δύο ή περισσότερες από τις τελευταίες αυτές επιχειρήσεις, έχουν από κοινού τα δικαιώματα ή τις εξουσίες που παρατίθενται στο στοιχείο α)· ε) οι επιχειρήσεις στις οποίες κατέχουν από κοινού τα δικαιώματα ή τις εξουσίες που παρατίθενται στο στοιχείο α): i) συμβαλλόμενα μέρη ή αντίστοιχες συνδεδεμένες επιχειρήσεις τους που αναφέρονται στα στοιχεία α) έως δ), ή ii) ένα ή περισσότερα συμβαλλόμενα μέρη ή μία ή περισσότερες συνδεδεμένες επιχειρήσεις τους που αναφέρονται στα στοιχεία α) έως δ), και ένα ή περισσότερα τρίτα μέρη. ΚΕΦΑΛΑΙΟ ΙΙ ΚΑΘΕΤΕΣ ΣΥΜΦΩΝΙΕΣ ΜΕ ΑΝΤΙΚΕΙΜΕΝΟ ΤΗΝ ΑΓΟΡΑ, ΤΗΝ ΠΩΛΗΣΗ Ή ΤΗ ΜΕΤΑΠΩΛΗΣΗ ΚΑΙΝΟΥΡΓΩΝ ΑΥΤΟΚΙΝΗΤΩΝ ΟΧΗΜΑΤΩΝ Άρθρο 2 Εφαρμογή του κανονισμού (ΕΚ) αριθ. 1400/2002 Κατ’ εφαρμογή του άρθρου 101 παράγραφος 3 της συνθήκης, το άρθρο 101 παράγραφος 1 της συνθήκης, από την 1η Ιουνίου 2010 έως τις 31 Μαΐου 2013, κηρύσσεται ανεφάρμοστο στις κάθετες συμφωνίες σχετικά με τους όρους υπό τους οποίους τα συμβαλλόμενα μέρη δύνανται να αγοράζουν, να πωλούν ή να μεταπωλούν καινουργή αυτοκίνητα οχήματα, οι οποίες πληρούν τις προϋποθέσεις απαλλαγής βάσει του κανονισμού (ΕΚ) αριθ. 1400/2002 όσον αφορά ειδικά τις κάθετες συμφωνίες με αντικείμενο την αγορά, την πώληση ή τη μεταπώληση καινουργών αυτοκίνητων οχημάτων. Άρθρο 3 Εφαρμογή του κανονισμού (ΕΕ) αριθ. 330/2010 Από 1ης Ιουνίου 2013, ο κανονισμός (ΕΕ) αριθ. 330/2010 εφαρμόζεται στις κάθετες συμφωνίες που αφορούν την αγορά, την πώληση ή τη μεταπώληση καινουργών αυτοκίνητων οχημάτων. ΚΕΦΑΛΑΙΟ ΙΙΙ ΚΑΘΕΤΕΣ ΣΥΜΦΩΝΙΕΣ ΠΟΥ ΑΦΟΡΟΥΝ ΤΗ ΔΕΥΤΕΡΟΓΕΝΗ ΑΓΟΡΑ Άρθρο 4 Απαλλαγή Σύμφωνα με το άρθρο 101 παράγραφος 3 της συνθήκης και με την επιφύλαξη των διατάξεων του παρόντος κανονισμού, το άρθρο 101 παράγραφος 1 της συνθήκης κηρύσσεται ανεφάρμοστο στις κάθετες συμφωνίες σχετικά με τους όρους υπό τους οποίους τα συμβαλλόμενα μέρη δύνανται να αγοράζουν, να πωλούν ή να μεταπωλούν ανταλλακτικά αυτοκίνητων οχημάτων ή να παρέχουν υπηρεσίες επισκευής και συντήρησης αυτοκίνητων οχημάτων οι οποίες πληρούν τις προϋποθέσεις απαλλαγής βάσει του κανονισμού (ΕΕ) αριθ. 330/2010 και δεν περιλαμβάνουν κανέναν από τους περιορισμούς ιδιαίτερης σοβαρότητας που απαριθμούνται στο άρθρο 5 του παρόντος κανονισμού. Η εν λόγω απαλλαγή εφαρμόζεται στον βαθμό που οι εν λόγω συμφωνίες περιλαμβάνουν κάθετους περιορισμούς. Άρθρο 5 Περιορισμοί που αίρουν το ευεργέτημα της απαλλαγής κατά κατηγορία - περιορισμοί ιδιαίτερης σοβαρότητας Η απαλλαγή που προβλέπεται στο άρθρο 4 δεν ισχύει για τις κάθετες συμφωνίες οι οποίες, άμεσα ή έμμεσα, μεμονωμένα ή σε συνδυασμό με άλλους παράγοντες που υπόκεινται στον έλεγχο των μερών, έχουν ως αντικείμενο: α) τον περιορισμό των πωλήσεων ανταλλακτικών για αυτοκίνητα οχήματα από μέλη συστήματος επιλεκτικής διανομής σε ανεξάρτητους επισκευαστές που χρησιμοποιούν τα ανταλλακτικά αυτά για την επισκευή και συντήρηση αυτοκίνητων οχημάτων· β) τον περιορισμό που συμφωνείται μεταξύ ενός προμηθευτή ανταλλακτικών, εργαλείων επισκευής ή διαγνωστικού και λοιπού εξοπλισμού και ενός κατασκευαστή αυτοκίνητων οχημάτων, με τον οποίο περιορίζεται η δυνατότητα του προμηθευτή να πωλεί αυτά τα προϊόντα σε εξουσιοδοτημένους ή ανεξάρτητους διανομείς, σε εξουσιοδοτημένους ή ανεξάρτητους επισκευαστές ή σε τελικούς χρήστες· γ) τον περιορισμό που συμφωνείται μεταξύ ενός κατασκευαστή αυτοκίνητων οχημάτων που χρησιμοποιεί εξαρτήματα για την αρχική συναρμολόγηση αυτοκίνητων οχημάτων και του προμηθευτή των εξαρτημάτων, με τον οποίο περιορίζεται η δυνατότητα του προμηθευτή να επιθέτει το εμπορικό του σήμα ή λογότυπο σε ορατό σημείο επί των εξαρτημάτων ή επί των ανταλλακτικών. ΚΕΦΑΛΑΙΟ IV ΤΕΛΙΚΕΣ ΔΙΑΤΑΞΕΙΣ Άρθρο 6 Μη εφαρμογή του παρόντος κανονισμού Σύμφωνα με το άρθρο 1α του κανονισμού αριθ. 19/65/ΕΟΚ, η Επιτροπή δύναται, εφόσον πάνω από το 50 % της σχετικής αγοράς καλύπτεται από παράλληλα δίκτυα παρόμοιων κάθετων περιορισμών, να κηρύξει, με κανονισμό, ανεφάρμοστο τον παρόντα κανονισμό στις κάθετες συμφωνίες που περιέχουν ειδικούς περιορισμούς όσον αφορά τη συγκεκριμένη αγορά. Άρθρο 7 Παρακολούθηση και έκθεση αξιολόγησης Η Επιτροπή θα παρακολουθεί την εφαρμογή του παρόντος κανονισμού και θα καταρτίσει έκθεση επ’ αυτής το αργότερο έως τις 31 Μαΐου 2021, λαμβάνοντας, ιδίως, υπόψη τους όρους του άρθρου 101 παράγραφος 3 της συνθήκης. Άρθρο 8 Διάρκεια ισχύος Ο παρών κανονισμός αρχίζει να ισχύει την 1η Ιουνίου 2010. Η ισχύς του παρόντος κανονισμού λήγει στις 31 Μαΐου 2023. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 27 Μαΐου 2010.

Προστασία ελεύθερου ανταγωνισμού

Προστασία των συναλλαγών

Εμπορική νομοθεσία


ΑΠΌΦΑΣΗ ΤΗΣ ΕΠΙΤΡΟΠΉΣ της 18ης Ιουνίου 2010 σχετικά με προστατευτικά μέτρα για τη λοιμώδη αναιμία των ιπποειδών στη Ρουμανία [κοινοποιηθείσα υπό τον αριθμό Ε(2010) 3767] (Κείμενο που παρουσιάζει ενδιαφέρον για τον ΕΟΧ) (2010/346/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 4, Εκτιμώντας τα ακόλουθα: (1) Η λοιμώδης αναιμία των ιπποειδών («ΛΑΙ») είναι μια ιογενής νόσος που προσβάλλει μόνο τα ζώα της οικογένειας των ιπποειδών. Η περίοδος επώασης διαρκεί κατά κανόνα από μία έως τρεις εβδομάδες, αλλά μπορεί να φθάσει και έως και τρεις μήνες. Τα ιπποειδή που έχουν προσβληθεί από τη νόσο παραμένουν μολυσμένα εφ’ όρου ζωής και μπορούν, δυνητικά, να μεταδώσουν τη νόσο σε άλλα ιπποειδή. Η λοίμωξη από τη ΛΑΙ τείνει να καθίσταται αφανής, εάν ο θάνατος δεν οφείλεται σε μία από τις οξείες κλινικές προσβολές κατά τη διάρκεια της ιαιμίας και, έτσι, το ενδεχόμενο μετάδοσης αυξάνεται σημαντικά. Η τοπική μετάδοση γίνεται με τη μεταφορά αίματος από ένα μολυσμένο ιπποειδές μέσω διακοπτόμενης διατροφής αλογόμυγων που απομυζούν αίμα καθώς και in utero στο έμβρυο. Κύριοι τρόποι της ευρύτερης χωροταξικά μετάδοσης της νόσου είναι η μετακίνηση μολυσμένων ζώων, σπέρματος, ωαρίων και εμβρύων και η χρήση μολυσμένων βελονών ή η μετάγγιση προϊόντων αίματος που περιέχουν τον ιό. (2) Η ΛΑΙ ανήκει στις νόσους που πρέπει να δηλώνονται υποχρεωτικά σύμφωνα με το παράρτημα A της οδηγίας 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών κατά τις εισαγωγές ιπποειδών προέλευσης τρίτων χωρών (2). Επιπροσθέτως, η οδηγία 82/894/ΕΟΚ του Συμβουλίου, της 21ης Δεκεμβρίου 1982, για την κοινοποίηση των ασθενειών των ζώων μέσα στην Κοινότητα (3) ορίζει ότι οι εστίες της ΛΑΙ πρέπει να κοινοποιούνται στην Επιτροπή και στα άλλα κράτη μέλη μέσω του Συστήματος Κοινοποίησης των Ασθενειών των Ζώων («ADNS»). (3) Το άρθρο 4 παράγραφος 5 της οδηγίας 90/426/ΕΟΚ προβλέπει περιορισμούς όσον αφορά τη μετακίνηση ιπποειδών από εκμεταλλεύσεις όπου έχει επιβεβαιωθεί η παρουσία της ΛΑΙ έως ότου, μετά τη σφαγή των προσβληθέντων ζώων, τα υπόλοιπα ζώα υποβληθούν και αντιδράσουν αρνητικά σε δύο δοκιμές Coggins. (4) Στη Ρουμανία, σε αντίθεση με την κατάσταση της υγείας των ζώων σε άλλα κράτη μέλη, η ΛΑΙ είναι ενδημική και η άμεση σφαγή των μολυσμένων ιπποειδών δεν εφαρμόζεται. Για τον λόγο αυτό εκδόθηκε η απόφαση 2007/269/ΕΚ της Επιτροπής, της 23ης Απριλίου 2007, σχετικά με προστατευτικά μέτρα για τη λοιμώδη αναιμία των ιπποειδών στη Ρουμανία (4). (5) Ωστόσο, από πρόσφατα κρούσματα ΛΑΙ σε ιπποειδή για εκτροφή και παραγωγή που στάλθηκαν από τη Ρουμανία σε άλλα κράτη μέλη και από τα πρόσφατα δημοσιευμένα αποτελέσματα μιας κτηνιατρικής αποστολής επιθεώρησης που διενεργήθηκε από τις υπηρεσίες της Επιτροπής το 2009 στο εν λόγω κράτος μέλος, σύμφωνα με το άρθρο 10 της οδηγίας 90/426/ΕΟΚ (5), διαπιστώνεται ότι η εφαρμογή, επιβολή και παρακολούθηση της απόφασης 2007/269/ΕΚ δεν είναι επαρκής. (6) Όσον αφορά το εμπόριο ζώντων ιπποειδών, του σπέρματος, των ωαρίων και των εμβρύων τους, η κατάσταση της υπό εξέταση νόσου στη Ρουμανία αποτελεί κίνδυνο για την υγεία των ιπποειδών στην Κοινότητα. Ως εκ τούτου, κρίνεται σκόπιμο να εγκριθούν προστατευτικά μέτρα, τα οποία να θεσπίζουν ένα ειδικό καθεστώς για τη μετακίνηση και το εμπόριο ιπποειδών και σπέρματος, ωαρίων και εμβρύων, καθώς και ορισμένων προϊόντων αίματος ιπποειδών που προέρχονται από τη Ρουμανία προκειμένου να προστατευθεί η υγεία και η ευζωία των ιπποειδών στην Ένωση. (7) Ο επιπολασμός της νόσου δεν κατανέμεται ομοιόμορφα σε όλη τη Ρουμανία ούτε και μεταξύ των διαφόρων κατηγοριών ιπποειδών στο εν λόγω κράτος μέλος. Η κατάσταση αυτή επιτρέπει την εφαρμογή λιγότερο αυστηρών όρων για τη μετακίνηση ορισμένων εγγεγραμμένων ίππων για διαγωνισμούς και ιπποδρομίες και τον καθορισμό απαλλαγμένων από τη νόσο περιοχών στο μέλλον. (8) Σύμφωνα με το άρθρο 7 παράγραφος 2 της οδηγίας 90/426/ΕΟΚ, το κράτος μέλος προορισμού μπορεί, σε γενική ή περιορισμένη βάση, να χορηγεί παρέκκλιση από ορισμένες απαιτήσεις του άρθρου 4 παράγραφος 5, για κάθε ζώο που είναι εφοδιασμένο με ειδικό σήμα με το οποίο διευκρινίζεται ότι προορίζεται για σφαγή, εφόσον το υγειονομικό πιστοποιητικό περιέχει μνεία της παρέκκλισης αυτής. Στην περίπτωση αυτή, τα ιπποειδή σφαγής πρέπει να οδηγούνται απευθείας στο οριζόμενο σφαγείο προκειμένου να σφαγούν εντός χρονικού διαστήματος που δεν υπερβαίνει τις πέντε ημέρες από την άφιξη στο σφαγείο. (9) Το άρθρο 12 του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επίσημων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (6) καθορίζει τις απαιτήσεις διαπίστευσης των εργαστηρίων τα οποία εκτελούν την ανάλυση δειγμάτων που λαμβάνονται κατά τους επίσημους ελέγχους. (10) Το παράρτημα του κανονισμού (ΕΚ) αριθ. 180/2008 της Επιτροπής, της 28ης Φεβρουαρίου 2008, σχετικά με το κοινοτικό εργαστήριο αναφοράς για τις νόσους των ιπποειδών πλην της πανώλους των ιπποειδών (7) καθορίζει τις λειτουργίες, τα καθήκοντα και τις διαδικασίες του εργαστηρίου αναφοράς στην Ένωση, για τις νόσους των ιπποειδών, όσον αφορά τη συνεργασία με εργαστήρια αρμόδια για τη διάγνωση μολυσματικών νόσων ιπποειδών στα κράτη μέλη. Στις λειτουργίες περιλαμβάνονται, μεταξύ άλλων, η προώθηση της εναρμόνισης της διάγνωσης και η εξασφάλιση επάρκειας των δοκιμών στην Ένωση, με τη διοργάνωση και τη λειτουργία περιοδικών συγκριτικών δοκιμών και με την περιοδική διαβίβαση των αποτελεσμάτων αυτών των δοκιμών στην Επιτροπή, στα κράτη μέλη και στα εθνικά/κεντρικά εργαστήρια. Το πρόγραμμα εργασίας που έχει συμφωνηθεί ανάμεσα στην Επιτροπή και το εν λόγω εργαστήριο προβλέπει ότι η πρώτη δοκιμασία επάρκειας για ΛΑΙ θα λάβει χώρα το 2010. (11) Ελλείψει ειδικών προτύπων της Ένωσης για δοκιμές για ΛΑΙ, πρέπει να γίνεται αναφορά στο σχετικό κεφάλαιο του εγχειριδίου προτύπων για τις δοκιμές διάγνωσης και τα εμβόλια χερσαίων ζώων 2009 του Διεθνούς Γραφείου Επιζωοτιών (OIE). Το κεφάλαιο αυτό (αυτή τη στιγμή κεφάλαιο 2.5.6) ορίζει για την ανίχνευση ΛΑΙ στους ίππους τη δοκιμή ανοσοδιάχυσης σε γέλη άγαρ (AGID), η οποία είναι μια ακριβής και αξιόπιστη δοκιμή πλην ορισμένων περιστάσεων που ορίζονται στο εγχειρίδιο. Επομένως, η παρούσα απόφαση πρέπει να προβλέπει δύο δοκιμές AGID με αρνητικά αποτελέσματα, ώστε να αντισταθμίζονται οι περιορισμοί αυτής της δοκιμής. (12) Ο κανονισμός (ΕΚ) αριθ. 504/2008 της Επιτροπής, της 6ης Ιουνίου 2008, για την εφαρμογή των οδηγιών 90/426/ΕΟΚ και 90/427/ΕΟΚ του Συμβουλίου σχετικά με τις μεθόδους αναγνώρισης των ιπποειδών (8) απαιτεί την ταυτοποίηση των ιπποειδών με έγγραφο αναγνώρισης. Για να ενισχυθεί η διασύνδεση ανάμεσα στο έγγραφο αναγνώρισης και το ζώο, οι ενήλικοι ίπποι που προορίζονται για τη μεταφορά από τη Ρουμανία σε άλλα κράτη μέλη πρέπει να επισημαίνονται με ενέσιμο ηλεκτρονικό πομποδέκτη. (13) Το άρθρο 14 του κανονισμού (ΕΚ) αριθ. 1/2005 του Συμβουλίου, της 22ας Δεκεμβρίου 2004, για την προστασία των ζώων κατά τη μεταφορά και συναφείς δραστηριότητες (9) ορίζει τους ελέγχους και άλλα μέτρα, σχετικά με το ημερολόγιο ταξιδίου, που πρέπει να εκτελούνται από την αρμόδια αρχή πριν από ταξίδια μεγάλης διάρκειας. (14) Οι απαιτήσεις πιστοποίησης για τη διακίνηση και τη μεταφορά ιπποειδών ορίζονται στο άρθρο 8 της οδηγίας 90/426/ΕΟΚ. Για να διευκολυνθεί η ιχνηλασιμότητα των εγγεγραμμένων ιπποειδών από περιοχές της Ρουμανίας που έχουν μολυνθεί με τη ΛΑΙ σε άλλα κράτη μέλη, η βεβαίωση που προβλέπεται στο παράρτημα Β της οδηγίας 90/426/ΕΟΚ θα πρέπει να αντικατασταθεί από υγειονομικό πιστοποιητικό, σύμφωνα με το παράρτημα Γ της εν λόγω οδηγίας. (15) Το ενοποιημένο μηχανογραφικό κτηνιατρικό σύστημα ελέγχου και πραγματογνωμοσύνης στις συναλλαγές («TRACES»), που έχει θεσπιστεί δυνάμει της απόφασης 2004/292/ΕΚ της Επιτροπής, της 30ής Μαρτίου 2004, σχετικά με την εφαρμογή του συστήματος TRACES (10), μπορεί να αποτελέσει ένα εργαλείο για τη «διοχέτευση» ιπποειδών από τη Ρουμανία σε σφαγεία σε άλλα κράτη μέλη. (16) Η μετακίνηση ιπποειδών, εκτός των ιπποειδών για σφαγή, από τη Ρουμανία προς άλλα κράτη μέλη δεν πρέπει να θεωρείται ολοκληρωθείσα έως ότου επιβεβαιωθεί η απουσία της νόσου, από δοκιμή για ΛΑΙ που διενεργείται σε δείγμα που έχει συλλεγεί κατά τη διάρκεια απομόνωσης, μετά την άφιξη, στον τόπο προορισμού. (17) Επειδή ο οικείος κλάδος έχει πλήρη επίγνωση των κινδύνων που απορρέουν από την κατάσταση της νόσου στη Ρουμανία, είναι σκόπιμο να επιτρέπεται στους εμπλεκομένους στη μετακίνηση ιπποειδών από τη Ρουμανία να μοιράζονται την ευθύνη και το κόστος που βαρύνει τις αρμόδιες αρχές όσον αφορά τις εν λόγω μετακινήσεις. (18) Η οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (11), όπως τροποποιήθηκε με τον κανονισμό (ΕΕ) αριθ. 176/2010 της Επιτροπής (12), θεσπίζει απαιτήσεις δοκιμής για ΛΑΙ και για φοράδες-δότες από τις οποίες συλλέγονται ωάρια ή έμβρυα. Ωστόσο, οι τροποποιήσεις αυτές ισχύουν μόνο από την 1η Σεπτεμβρίου 2010. Ως εκ τούτου, όταν συλλέγονται ωάρια και έμβρυα από φοράδες που εκτρέφονται στη Ρουμανία, είναι αναγκαίο να πληρούνται οι υγειονομικές απαιτήσεις που προβλέπονται στην απόφαση 95/294/ΕΚ της Επιτροπής, της 24ης Ιουλίου 1995, για καθορισμό του υποδείγματος πιστοποιητικού υγείας των ζώων για εμπορία ωαρίων και εμβρύων των ιπποειδών (13) με την απαίτηση δοκιμών για ΛΑΙ. (19) Επιπλέον, οι υγειονομικές απαιτήσεις της νομοθεσίας της Ένωσης για προϊόντα αίματος που προέρχονται από ιπποειδή είναι αυτή τη στιγμή υπό αναθεώρηση. Προς το παρόν, το κεφάλαιο V σημείο Α του παραρτήματος VΙΙΙ του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (14), θέτει απαιτήσεις για ορό ιπποειδών. (20) Για λόγους σαφήνειας της νομοθεσίας της Ένωσης, η απόφαση 2007/269/ΕΚ πρέπει να καταργηθεί και να αντικατασταθεί από την παρούσα απόφαση. (21) Δεν κρίνεται αναγκαία η θέσπιση μεταβατικών όρων, αφού τα προβλεπόμενα μέτρα λαμβάνουν δεόντως υπόψη το πρόσφατα εγκριθέν πρόγραμμα της Ρουμανίας για την εκρίζωση της ΛΑΙ στην εν λόγω χώρα. (22) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Προστατευτικά μέτρα που εφαρμόζονται σε ιπποειδή, σπέρμα, ωάρια και έμβρυα ιπποειδών καθώς και σε προϊόντα αίματος που προέρχονται από ιπποειδή 1. Η Ρουμανία δεν αποστέλλει σε άλλα κράτη μέλη τα ακόλουθα εμπορεύματα: α) ιπποειδή από τις περιφέρειες που απαριθμούνται στο παράρτημα, β) σπέρμα ιπποειδών, γ) ωάρια και έμβρυα ιπποειδών, δ) προϊόντα αίματος που προέρχονται από ιπποειδή. 2. Η απαγόρευση που ορίζεται στην παράγραφο 1 στοιχείο α) δεν ισχύει για ιπποειδή από εκμεταλλεύσεις που βρίσκονται εκτός Ρουμανίας, τα οποία: α) είτε διασχίζουν τη Ρουμανία μέσω των μεγαλύτερων δρόμων και αυτοκινητόδρομων β) είτε μεταφέρονται μέσω της Ρουμανίας απευθείας και χωρίς διακοπή του ταξιδιού σε σφαγείο για άμεση σφαγή και συνοδεύονται από υγειονομικό πιστοποιητικό που έχει συμπληρωθεί σύμφωνα με το υπόδειγμα του παραρτήματος Γ της οδηγίας 90/426/ΕΟΚ. Άρθρο 2 Παρεκκλίσεις για μετακινήσεις ιπποειδών από περιφέρειες που απαριθμούνται στο παράρτημα προς άλλα κράτη μέλη 1. Κατά παρέκκλιση από το άρθρο 1 παράγραφος 1 στοιχείο α), η Ρουμανία μπορεί να εγκρίνει την αποστολή φορτίων ιπποειδών σε άλλα κράτη μέλη, εφόσον ικανοποιούνται οι ακόλουθοι όροι: α) το συνολικό φορτίο ιπποειδών πρέπει: i) να έχει υπαχθεί σε απομόνωση με επίσημη επιτήρηση, σε εκμετάλλευση που έχει εγκριθεί από την αρμόδια αρχή ως απαλλαγμένη από λοιμώδη αναιμία των ιπποειδών (ΛΑΙ) (εγκεκριμένη εκμετάλλευση), και ii) να έχει κρατηθεί σε ελάχιστη απόσταση 200 μέτρων από ιπποειδή χαμηλότερης υγειονομικής κατάστασης για περίοδο τουλάχιστον 90 ημερών πριν από την ημερομηνία αποστολής, β) όλα τα ιπποειδή που αποτελούν το φορτίο πρέπει να έχουν υποβληθεί σε δοκιμή ανοσοδιάχυσης σε γέλη άγαρ για ΛΑΙ («δοκιμή AGID»), η οποία εκτελείται, με αρνητικά αποτελέσματα, σε δείγματα αίματος που έχουν ληφθεί σε δύο φάσεις με διαφορά 90 ημερών· το δεύτερο δείγμα πρέπει να έχει ληφθεί εντός 10 ημερών πριν από την ημερομηνία αποστολής του φορτίου από την εγκεκριμένη εκμετάλλευση· η δοκιμή AGID πρέπει να ικανοποιεί τα κριτήρια που θεσπίζονται στο σχετικό κεφάλαιο του εγχειριδίου για τις δοκιμές διάγνωσης και τα εμβόλια χερσαίων ζώων 2009 του Διεθνούς Γραφείου Επιζωοτιών (ΟΙΕ) («εγχειρίδιο»), γ) ο μεταφορέας πρέπει να διαθέτει τεκμηρίωση των ρυθμίσεων που εξασφαλίζουν ότι τα ιπποειδή που αποτελούν το φορτίο αποστέλλονται από την εγκεκριμένη εκμετάλλευση απευθείας στον τόπο προορισμού, χωρίς διέλευσή τους από αγορά ή κέντρο διαλογής, δ) σε περίπτωση που το φορτίο περιλαμβάνει εγγεγραμμένα ιπποειδή ή ιπποειδή για εκτροφή και παραγωγή, όλα τα άλλα ιπποειδή που βρίσκονται στην εγκεκριμένη εκμετάλλευση κατά τη διάρκεια της απομόνωσης που αναφέρεται στο σημείο α) στοιχείο i) πρέπει να έχουν υποβληθεί σε δοκιμή AGID, με αρνητικά αποτελέσματα, δειγμάτων αίματος που έχουν ληφθεί είτε πριν από την απομάκρυνσή τους από την εκμετάλλευση κατά τη διάρκεια της περιόδου απομόνωσης είτε εντός 10 ημερών πριν από την ημερομηνία αποστολής του φορτίου από την εγκεκριμένη εκμετάλλευση, ε) όλα τα ιπποειδή που απαρτίζουν το φορτίο πρέπει να έχουν επισημανθεί με την εμφύτευση ηλεκτρονικού πομποδέκτη και να αναγνωρίζονται μέσω του ενιαίου εγγράφου αναγνώρισης ιπποειδών ή διαβατηρίου που προβλέπονται στο άρθρο 5 παράγραφος 1 του κανονισμού (ΕΚ) αριθ. 504/2008, όπου πρέπει να αναφέρονται: i) ο αριθμός που απεικονίζεται κατά την ανάγνωση του εμφυτευμένου ηλεκτρονικού πομποδέκτη, στο τμήμα Ι μέρος Α σημείο 5 του εν λόγω εγγράφου, ii) η δοκιμή AGID που προβλέπεται στα σημεία β) και δ) της παρούσας παραγράφου και τα αποτελέσματά της, στο τμήμα VII του εν λόγω εγγράφου, στ) οι έλεγχοι σχετικά με το ημερολόγιο ταξιδίου που εκτελούνται σύμφωνα με το άρθρο 14 παράγραφος 1 σημείο α) του κανονισμού (ΕΚ) αριθ. 1/2005 του Συμβουλίου πρέπει να είναι ικανοποιητικοί και να μην απαιτούν την αποστολή λεπτομερών στοιχείων σε σημείο ελέγχου που βρίσκεται σε κράτος μέλος διαμετακόμισης, σύμφωνα με το άρθρο 14 παράγραφος 1 σημείο δ) του εν λόγω κανονισμού, ζ) τα ιπποειδή που απαρτίζουν το φορτίο πρέπει να συνοδεύονται από δεόντως συμπληρωμένο υγειονομικό πιστοποιητικό, σύμφωνα με το υπόδειγμα του παραρτήματος Γ της οδηγίας 90/426/ΕΟΚ, στο οποίο πρέπει να αναφέρεται ο τόπος προορισμού και να περιέχεται η ακόλουθη διατύπωση: «Ιπποειδή που αποστέλλονται σύμφωνα με την απόφαση 2010/346/ΕΕ της Επιτροπής (15). 2. Κατά παρέκκλιση από την παράγραφο 1 σημείο β), η πρώτη δοκιμή AGID, που διενεργείται σε δείγματα που έχουν ληφθεί το πολύ 90 ημέρες πριν από την αποστολή, μπορεί να μην απαιτείται κάτω από τις ακόλουθες προϋποθέσεις: α) το κράτος μέλος προορισμού έχει εγκρίνει αυτή την παρέκκλιση, κατ’ εφαρμογή των μέτρων που προβλέπονται στο άρθρο 7 παράγραφος 2 της οδηγίας 90/426/ΕΟΚ, ή β) τα ιπποειδή προορίζονται για άμεση μεταφορά στο σφαγείο και έχουν συγκεντρωθεί στην εγκεκριμένη εκμετάλλευση από εκμεταλλεύσεις που έχουν πιστοποιηθεί ως απαλλαγμένες από ΛΑΙ σύμφωνα με το ισχύον εθνικό πρόγραμμα καταπολέμησης της ΛΑΙ. Άρθρο 3 Παρέκκλιση από τη μετακίνηση ιπποειδών από τις περιφέρειες που απαριθμούνται στο παράρτημα προς άλλα κράτη μέλη, όσον αφορά εγγεγραμμένους ίππους που συμμετέχουν σε ορισμένους διαγωνισμούς και εκδηλώσεις Κατά παρέκκλιση από το άρθρο 2 παράγραφος 1 σημεία α), β), γ), δ) και στ), η Ρουμανία μπορεί να εγκρίνει την αποστολή σε άλλα κράτη μέλη φορτίων εγγεγραμμένων ίππων για τη συμμετοχή σε διαγωνισμούς που διοργανώνονται υπό την αιγίδα της Διεθνούς Ομοσπονδίας Ιππασίας (FEI) ή σε σημαντικές διεθνείς ιπποδρομίες, εφόσον πληρούνται οι ακόλουθες προϋποθέσεις: α) οι ίπποι πρέπει να έχουν υποβληθεί σε δοκιμή AGID, με αρνητικά αποτελέσματα, σύμφωνα με τα κριτήρια που θεσπίζονται στο εγχειρίδιο, σε δείγμα αίματος που λαμβάνεται εντός 10 ημερών πριν από την ημερομηνία αποστολής από την εγκεκριμένη εκμετάλλευση, β) όλα τα ιπποειδή στην εγκεκριμένη εκμετάλλευση και σε περίμετρο 200 μέτρων από αυτήν έχουν υποβληθεί σε δοκιμή AGID, με αρνητικά αποτελέσματα, σε δείγμα αίματος που έχει ληφθεί σε διάστημα 90 έως 180 ημερών πριν από την ημερομηνία της προβλεπόμενης μετακίνησης, γ) οι όροι του άρθρου 2 παράγραφος 1 σημεία ε) και ζ). Άρθρο 4 Περιορισμοί στην περίπτωση θετικών αποτελεσμάτων της δοκιμής AGID Στην περίπτωση θετικού αποτελέσματος οποιασδήποτε δοκιμής AGID που προβλέπεται στο άρθρο 2 παράγραφος 1 σημεία β) και δ) και στο άρθρο 3 σημείο α) της παρούσας απόφασης, το σύνολο της εγκεκριμένης εκμετάλλευσης τίθεται σε περιορισμό μετακινήσεων, έως ότου ολοκληρωθούν τα μέτρα που προβλέπονται στην τρίτη περίπτωση του άρθρου 4 παράγραφος 5 σημείο α) της οδηγίας 90/426/ΕΟΚ του Συμβουλίου. Άρθρο 5 Παρεκκλίσεις για κατεψυγμένο σπέρμα, κατεψυγμένα ωάρια και έμβρυα ιπποειδών και προϊόντα αίματος που προέρχονται από ιπποειδή 1. Κατά παρέκκλιση από το άρθρο 1 παράγραφος 1 σημείο β), η Ρουμανία μπορεί να εγκρίνει την αποστολή σε άλλα κράτη μέλη κατεψυγμένου σπέρματος ιπποειδών που ικανοποιούν τις απαιτήσεις των σημείων 1.6 γ), 1.7 και 1.8 του κεφαλαίου ΙΙ (Ι) του παραρτήματος Δ της οδηγίας 92/65/ΕΟΚ. 2. Κατά παρέκκλιση από το άρθρο 1 παράγραφος 1 σημείο γ), η Ρουμανία μπορεί να εγκρίνει την αποστολή σε άλλα κράτη μέλη κατεψυγμένων εμβρύων που συλλέγονται από φοράδες-δότες που έχουν υποβληθεί σε δοκιμή AGID, με αρνητικά αποτελέσματα, σε δείγματα αίματος που έχουν ληφθεί τις προηγούμενες 90 ημέρες· το δεύτερο δείγμα πρέπει να έχει ληφθεί σε διάστημα 30 έως 45 ημερών μετά την ημερομηνία συλλογής των εμβρύων. 3. Φορτία κατεψυγμένου σπέρματος ή κατεψυγμένων εμβρύων που αναφέρονται στις παραγράφους 1 και 2 συνοδεύονται από υγειονομικό πιστοποιητικό που εκδίδεται για το εν λόγω φορτίο σύμφωνα με το άρθρο 11 παράγραφος 5 της οδηγίας του Συμβουλίου 92/65/ΕΟΚ, στο οποίο περιέχεται η ακόλουθη διατύπωση: «Σπέρμα/έμβρυα (διαγράψτε ό,τι δεν ισχύει) ιπποειδών που αποστέλλονται σύμφωνα με την απόφαση 2010/346/ΕΕ της Επιτροπής (16). 4. Κατά παρέκκλιση από το άρθρο 1 παράγραφος 1 σημείο δ), η Ρουμανία μπορεί να εγκρίνει την αποστολή σε άλλα κράτη μέλη ορού ιπποειδών που ικανοποιούν τις απαιτήσεις του κεφαλαίου V(A) του παραρτήματος VIII του κανονισμού (ΕΚ) αριθ. 1774/2002. Άρθρο 6 Πρόσθετες υποχρεώσεις της Ρουμανίας Η Ρουμανία εξασφαλίζει ότι: α) κοινοποιούνται στην Επιτροπή και στα άλλα κράτη μέλη η επωνυμία και η γεωγραφική τοποθεσία των εγκεκριμένων εκμεταλλεύσεων και το ονοματεπώνυμο και η επαγγελματική επάρκεια του επίσημου κτηνιάτρου που είναι αρμόδιος για την εγκεκριμένη εκμετάλλευση και την υπογραφή του υγειονομικού πιστοποιητικού που αναφέρεται στο άρθρο 2 παράγραφος 1 σημείο ζ) και στο άρθρο 5 παράγραφος 3, β) το επίσημο εργαστήριο που διενεργεί τις δοκιμές AGID που προβλέπονται στο άρθρο 2 παράγραφος 1 σημεία β) και δ) και στο άρθρο 3: i) συμμορφώνεται με τις απαιτήσεις του άρθρου 12 του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, ii) υποβάλλεται, έως τις 31 Δεκεμβρίου 2010 και κάθε επόμενο έτος, σε ετήσια δοκιμασία επάρκειας, σε συνεργασία με το εργαστήριο αναφοράς της Ευρωπαϊκής Ένωσης για τις νόσους των ιπποειδών πλην της πανώλους των ιπποειδών, γ) τηρούνται επί τουλάχιστον 90 ημέρες διπλά δείγματα αίματος στο επίσημο εργαστήριο που αναφέρεται στο σημείο β) για κάθε δοκιμή AGID η οποία διενεργείται εντός 10 ημερών από την ημερομηνία αποστολής σύμφωνα με το άρθρο 2 παράγραφος 1 σημεία β) και δ) και το άρθρο 3, εκτός εάν: i) ο θάνατος του ζώου έχει κοινοποιηθεί σύμφωνα με το άρθρο 19 του κανονισμού (ΕΚ) αριθ. 504/2008, ή ii) έχει αναφερθεί αρνητικό αποτέλεσμα για τη δοκιμή AGID που αναφέρεται στο άρθρο 7 παράγραφος 1 σημείο β) πριν από τη λήξη της περιόδου των 90 ημερών, δ) η μετακίνηση έχει προαναγγελθεί στον τόπο προορισμού μέσω του TRACES τουλάχιστον 36 ώρες πριν από την ώρα άφιξης. Άρθρο 7 Υποχρεώσεις των κρατών μελών του τόπου προορισμού 1. Τα κράτη μέλη του τόπου προορισμού εξασφαλίζουν ότι, όταν η μετακίνηση ιπποειδών που αναφέρεται στο άρθρο 2 παράγραφος 1 σημείο β) έχει προαναγγελθεί σύμφωνα με το άρθρο 6 σημείο δ), τα ιπποειδή, μετά την άφιξή τους στον τόπο προορισμού: α) είτε σφάζονται εντός 72 ωρών το αργότερο από τη χρονική στιγμή της άφιξής τους στο σφαγείο που έχει κοινοποιηθεί στις αρμόδιες αρχές μέσω του TRACES· το 10 % των φορτίων που εισέρχονται στο σφαγείο σύμφωνα με την παρούσα απόφαση πρέπει να υποβάλλονται σε δοκιμή AGID μετά την άφιξη, β) είτε απομονώνονται υπό επίσημη κτηνιατρική εποπτεία στην εκμετάλλευση προορισμού που αναφέρεται στο υγειονομικό πιστοποιητικό, το οποίο αναφέρεται στο άρθρο 2 παράγραφος 1 σημείο ζ), για τουλάχιστον 30 ημέρες και σε απόσταση τουλάχιστον 200 μέτρων από άλλα ιπποειδή ή σε συνθήκες προστασίας από έντομα, και έχουν υποβληθεί σε δοιμή AGID, με αρνητικά αποτελέσματα, σε δείγμα αίματος που έχει ληφθεί τουλάχιστον 28 ημέρες μετά την ημερομηνία έναρξης της περιόδου απομόνωσης. 2. Με την επιφύλαξη του άρθρου 1 παράγραφος 1 σημείο β), τα κράτη μέλη πρέπει να εξασφαλίσουν ότι στη διάρκεια περιόδου 90 ημερών από την ημερομηνία άφιξης των ιπποειδών που αναφέρονται στο άρθρο 2 παράγραφος 1 σημείο β) στις εκμεταλλεύσεις προορισμού που αναφέρονται στην παράγραφο 1 σημείο β) του ιδίου άρθρου, τα ιπποειδή μπορούν να αποστέλλονται από την εν λόγω εκμετάλλευση σε άλλο κράτος μέλος μόνο εάν: α) έχουν υποβληθεί σε δοκιμή AGID, με αρνητικά αποτελέσματα, σε δείγμα αίματος που έχει ληφθεί εντός 10 ημερών πριν από την ημερομηνία αποστολής, και β) συνοδεύονται από δεόντως συμπληρωμένο υγειονομικό πιστοποιητικό σύμφωνα με το υπόδειγμα του παραρτήματος Γ της οδηγίας 90/426/ΕΟΚ. Άρθρο 8 Υποχρέωση υποβολής εκθέσεων Τα κράτη μέλη που εμπλέκονται στην εμπορία ιπποειδών και του σπέρματος, των ωαρίων και των εμβρύων ιπποειδών σύμφωνα με την παρούσα απόφαση, υποβάλλουν τακτικά, τουλάχιστον δε κάθε τρεις μήνες, έκθεση στην Επιτροπή και στα άλλα κράτη μέλη, στις συνεδριάσεις της μόνιμης επιτροπής για την τροφική αλυσίδα και την υγεία των ζώων. Άρθρο 9 Κόστος των διοικητικών διαδικασιών 1. Η Ρουμανία λαμβάνει τα αναγκαία μέτρα, συμπεριλαμβανομένων, όπου χρειάζεται, νομικών μέτρων, για να εξασφαλίσει ότι το κόστος των πρόσθετων διοικητικών διαδικασιών, συμπεριλαμβανομένων των αναγκαίων εργαστηριακών δοκιμών ή της περαιτέρω έρευνας, σχετικά με τη μετακίνηση φορτίων ιπποειδών, σπέρματος, ωαρίων και εμβρύων και ορού προερχομένου από ιπποειδή, από όλα τα κράτη μέλη σύμφωνα με τα άρθρα 2, 3 και 5 βαρύνουν πλήρως τον αποστολέα των ιπποειδών ή των προϊόντων τους. 2. Τα κράτη μέλη του τόπου προορισμού λαμβάνουν τα αναγκαία μέτρα, συμπεριλαμβανομένων, όπου χρειάζεται, νομικών μέτρων, για να εξασφαλίσουν ότι το κόστος των πρόσθετων διοικητικών διαδικασιών, συμπεριλαμβανομένων των αναγκαίων εργαστηριακών δοκιμών ή της περαιτέρω έρευνας, έως ότου ολοκληρωθούν τα μέτρα που προβλέπονται στο άρθρο 7, σχετικά με τη μετακίνηση ιπποειδών από τη Ρουμανία, σύμφωνα με τα άρθρα 2 και 3, βαρύνουν πλήρως τον παραλήπτη των ιπποειδών. Άρθρο 10 Κατάργηση Η απόφαση 2007/269/ΕΚ καταργείται. Άρθρο 11 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 18 Ιουνίου 2010.


ΑΠΌΦΑΣΗ ΤΟΥ ΣΥΜΒΟΥΛΊΟΥ της 24ης Ιουνίου 2010 για τη σύναψη της συμφωνίας μεταξύ της Ευρωπαϊκής Κοινότητας και της Βοσνίας-Ερζεγοβίνης σχετικά με ορισμένες πτυχές των αεροπορικών υπηρεσιών (2010/360/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 6 στοιχείο α) και παράγραφος 8 πρώτο εδάφιο, την πρόταση της Ευρωπαϊκής Επιτροπής, την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Στις 5 Ιουνίου 2003, το Συμβούλιο εξουσιοδότησε την Επιτροπή να αρχίσει διαπραγματεύσεις με τρίτες χώρες με σκοπό την αντικατάσταση ορισμένων διατάξεων των υφιστάμενων διμερών συμφωνιών από μία συμφωνία με την Κοινότητα. (2) Η Επιτροπή έχει διαπραγματευθεί, εξ ονόματος της Κοινότητας, συμφωνία με τη Βοσνία-Ερζεγοβίνη σχετικά με ορισμένες πτυχές των αεροπορικών υπηρεσιών (εφεξής αποκαλούμενη «συμφωνία»), σύμφωνα με τους μηχανισμούς και τις οδηγίες που περιλάμβανε το παράρτημα της απόφασης με την οποία το Συμβούλιο εξουσιοδότησε την Επιτροπή να αρχίσει διαπραγματεύσεις με τρίτες χώρες με σκοπό την αντικατάσταση ορισμένων διατάξεων των υφιστάμενων διμερών συμφωνιών από μία συμφωνία με την Κοινότητα. (3) Η συμφωνία υπεγράφη εξ ονόματος της Κοινότητας στις 5 Μαΐου 2006, υπό την επιφύλαξη της πιθανής σύναψής της σε μεταγενέστερη ημερομηνία, σύμφωνα με την απόφαση 2006/426/ΕΚ του Συμβουλίου (1). (4) Συνεπεία της έναρξης ισχύος της συνθήκης της Λισαβόνας την 1η Δεκεμβρίου 2009, η Ευρωπαϊκή Ένωση θα πρέπει να κοινοποιήσει στη Βοσνία-Ερζεγοβίνη ότι η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα (5) Η συμφωνία κρίνεται σκόπιμο να εγκριθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η συμφωνία μεταξύ της Ευρωπαϊκής Κοινότητας και της Βοσνίας-Ερζεγοβίνης σχετικά με ορισμένες πτυχές των αεροπορικών υπηρεσιών εγκρίνεται εξ ονόματος της Ένωσης (2). Άρθρο 2 Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να προβεί στην κοινοποίηση που προβλέπεται στο άρθρο 8 παράγραφος 1 της συμφωνίας και κοινοποιεί τα ακόλουθα: «Συνεπεία της έναρξης ισχύος της συνθήκης της Λισαβόνας την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα και από την ημερομηνία αυτή ασκεί όλα τα δικαιώματα και αναλαμβάνει όλες τις υποχρεώσεις της Ευρωπαϊκής Κοινότητας. Συνεπώς, οι αναφορές στην “Ευρωπαϊκή Κοινότητα” στο κείμενο της συμφωνίας νοούνται, ανάλογα με την περίπτωση, ως αναφορές στην “Ευρωπαϊκή Ένωση”.» Λουξεμβούργο, 24 Ιουνίου 2010.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΚΑΝΟΝΙΣΜΌΣ (ΕΕ) αριθ. 1097/2010 ΤΗΣ ΕΠΙΤΡΟΠΉΣ της 26ης Νοεμβρίου 2010 για την εφαρμογή του κανονισμού (ΕΚ) αριθ. 177/2008 του Ευρωπαϊκού Κοινοβουλίου και του Συμβουλίου για τη θέσπιση κοινού πλαισίου όσον αφορά τα μητρώα επιχειρήσεων για στατιστικούς σκοπούς, σχετικά με την ανταλλαγή εμπιστευτικών δεδομένων μεταξύ της Επιτροπής (Eurostat) και των κεντρικών τραπεζών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 177/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινού πλαισίου όσον αφορά τα μητρώα επιχειρήσεων για στατιστικούς σκοπούς και την κατάργηση του κανονισμού (ΕΟΚ) αριθ. 2186/93 του Συμβουλίου (1), και ιδίως το άρθρο 12, Εκτιμώντας τα ακόλουθα: (1) Ο κανονισμός (ΕΚ) αριθ. 177/2008 θεσπίζει ένα νέο κοινό πλαίσιο για τα μητρώα επιχειρήσεων που προορίζονται αποκλειστικά για στατιστικούς σκοπούς, έτσι ώστε η ανάπτυξη των μητρώων επιχειρήσεων να παραμείνει μέσα σε ένα εναρμονισμένο πλαίσιο. (2) Η ανταλλαγή εμπιστευτικών δεδομένων μεταξύ της Επιτροπής και των εθνικών κεντρικών τραπεζών, καθώς και μεταξύ της Επιτροπής και της Ευρωπαϊκής Κεντρικής Τράπεζας, αποκλειστικά για στατιστικούς σκοπούς, πρέπει να συμβάλει στη διασφάλιση της ποιότητας των πληροφοριών για τις πολυεθνικές ομάδες επιχειρήσεων στην Ευρωπαϊκή Ένωση. Επομένως είναι αναγκαίο να καθοριστούν ο μορφότυπος, τα μέτρα ασφάλειας και εμπιστευτικότητας καθώς και η διαδικασία διαβίβασης αυτών των εμπιστευτικών δεδομένων στις εθνικές κεντρικές τράπεζες και στην Ευρωπαϊκή Κεντρική Τράπεζα, ώστε να διασφαλίζεται ότι τα διαβιβαζόμενα δεδομένα χρησιμοποιούνται αποκλειστικά για στατιστικούς σκοπούς. (3) Σύμφωνα με τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (2), τα δεδομένα που λαμβάνουν τα μέλη του Ευρωπαϊκού Συστήματος Κεντρικών Τραπεζών (ΕΣΚΤ) από τις αρχές του Ευρωπαϊκού Στατιστικού Συστήματος (ΕΣΣ) πρέπει να χρησιμοποιούνται αποκλειστικά για στατιστικούς σκοπούς. Τα μέλη του ΕΣΚΤ πρέπει επίσης να διασφαλίζουν τη φυσική και λογική προστασία των εμπιστευτικών στατιστικών πληροφοριών που υποβάλλουν οι αρχές του ΕΣΣ. Η ΕΚΤ δημοσιεύει ετήσιες εκθέσεις εμπιστευτικότητας σχετικά με τα μέτρα που λαμβάνονται για τη διασφάλιση της εμπιστευτικότητας των στατιστικών πληροφοριών. (4) Για λόγους συνοχής, τα σύνολα δεδομένων που διαβιβάζονται σύμφωνα με τον παρόντα κανονισμό πρέπει να χρησιμοποιούν τις ίδιες συμβάσεις ονοματοδοσίας, δομές και ορισμούς πεδίων που μνημονεύονται στον κανονισμό (ΕΚ) αριθ. 192/2009 της Επιτροπής, της 11ης Μαρτίου 2009, για την εφαρμογή του κανονισμού (ΕΚ) αριθ. 177/2008 του Ευρωπαϊκού Κοινοβουλίου και του Συμβουλίου για τη θέσπιση κοινού πλαισίου όσον αφορά τα μητρώα επιχειρήσεων για στατιστικούς σκοπούς, σχετικά με την ανταλλαγή εμπιστευτικών δεδομένων μεταξύ της Επιτροπής (Eurostat) και των κρατών μελών (3). (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Μορφότυπος 1. Τα δεδομένα που διαβιβάζονται βάσει του άρθρου 12 παράγραφος 2 του κανονισμού (ΕΚ) αριθ. 177/2008 τηρούν τον μορφότυπο που καθορίζεται στο μέρος Α του παραρτήματος. 2. Τα δεδομένα και μεταδεδομένα διαβιβάζονται σύμφωνα με τα πρότυπα του ευρωπαϊκού στατιστικού συστήματος και με τη δομή που καθορίζεται στην πλέον πρόσφατη έκδοση του εγχειριδίου συστάσεων για τα μητρώα επιχειρήσεων της Eurostat, που έχει εκπονήσει η Επιτροπή (Eurostat). Άρθρο 2 Μέτρα σχετικά με την εμπιστευτικότητα Τα χαρακτηριστικά που καθορίζονται στο μέρος Β του παραρτήματος, συμπεριλαμβανομένων των σηματοδοτών εμπιστευτικότητας, διαβιβάζονται, αποκλειστικά για στατιστικούς σκοπούς, από την Επιτροπή (Eurostat) στις εθνικές κεντρικές τράπεζες και στην Ευρωπαϊκή Κεντρική Τράπεζα, υπό την προϋπόθεση ότι η διαβίβαση επιτρέπεται ρητά από την αρμόδια εθνική αρχή και ότι, στην περίπτωση δεδομένων που διαβιβάζονται σε εθνική κεντρική τράπεζα, τουλάχιστον μία μονάδα της πολυεθνικής ομάδας επιχειρήσεων είναι εγκατεστημένη στην επικράτεια του κράτους μέλους της εν λόγω εθνικής κεντρικής τράπεζας. Άρθρο 3 Μέτρα σχετικά με την ασφάλεια 1. Οιαδήποτε διαβίβαση εμπιστευτικών δεδομένων βάσει του παρόντος κανονισμού σε μέλη του ΕΣΚΤ πραγματοποιείται μόνον αφού τα μέλη του ΕΣΚΤ λάβουν, στο πλαίσιο του αντίστοιχου πεδίου αρμοδιότητάς τους, τα αναγκαία μέτρα σύμφωνα με τα άρθρα 8α και 8β του κανονισμού (ΕΚ) αριθ. 2533/98 ώστε να διασφαλίζεται: - η προστασία αυτών των δεδομένων και συγκεκριμένα η αποθήκευση των δεδομένων που επισημαίνονται ως εμπιστευτικά σε ασφαλή χώρο με περιορισμένη και ελεγχόμενη πρόσβαση· - ότι τα δεδομένα χρησιμοποιούνται αποκλειστικά για στατιστικούς σκοπούς· - ότι στην ετήσια έκθεση εμπιστευτικότητας που αναφέρεται στο άρθρο 8β του κανονισμού (ΕΚ) αριθ. 2533/98 έχουν συμπεριληφθεί πληροφορίες για τα λαμβανόμενα μέτρα ή ότι οι εθνικές κεντρικές τράπεζες ή η Ευρωπαϊκή Κεντρική Τράπεζα έχουν ενημερώσει την Επιτροπή (Eurostat) και τις αρμόδιες εθνικές αρχές για τα μέτρα αυτά με άλλο τρόπο. Οι εθνικές κεντρικές τράπεζες και η Ευρωπαϊκή Κεντρική Τράπεζα, κατόπιν αιτήματος, ενημερώνουν την Επιτροπή (Eurostat) σχετικά με τα μέτρα ασφαλείας που εφαρμόζουν. 2. Τα δεδομένα διαβιβάζονται σε κρυπτογραφημένη μορφή. Άρθρο 4 Διαδικασία διαβίβασης 1. Τα δεδομένα και μεταδεδομένα που διαβιβάζονται δυνάμει του παρόντος κανονισμού ανταλλάσσονται σε ηλεκτρονική μορφή. 2. Τα δεδομένα και μεταδεδομένα διαβιβάζονται με το μέσο ασφαλείας που χρησιμοποιεί η Επιτροπή (Εurostat) για τη διαβίβαση εμπιστευτικών δεδομένων ή μέσω ασφαλούς πρόσβασης από απόσταση. Άρθρο 5 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 26 Νοεμβρίου 2010.


ΑΠΌΦΑΣΗ ΤΟΥ ΣΥΜΒΟΥΛΊΟΥ της 9ης Ιουνίου 2011 σχετικά με την έγκριση, εξ ονόματος της Ευρωπαϊκής Ένωσης, της σύμβασης της Χάγης, της 23ης Νοεμβρίου 2007, για την είσπραξη, σε διεθνές επίπεδο, απαιτήσεων διατροφής παιδιών και άλλων μορφών οικογενειακής διατροφής (2011/432/EE) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης και ιδίως το άρθρο 81 παράγραφος 3 πρώτο εδάφιο, σε συνδυασμό με το άρθρο 218 παράγραφος 6 δεύτερο εδάφιο στοιχείο β) και παράγραφος 8 δεύτερο εδάφιο πρώτη πρόταση, Έχοντας υπόψη την πρόταση της Ευρωπαϊκής Επιτροπής, Έχοντας υπόψη τη γνώμη του Ευρωπαϊκού Κοινοβουλίου (1), Εκτιμώντας τα ακόλουθα: (1) Η Ένωση καταβάλλει προσπάθειες για την εγκαθίδρυση κοινού δικαστικού χώρου, βασιζόμενου στην αρχή της αμοιβαίας αναγνώρισης των αποφάσεων. (2) Η σύμβαση της Χάγης, της 23ης Νοεμβρίου 2007, για την είσπραξη σε διεθνές επίπεδο απαιτήσεων διατροφής τέκνων και άλλων μορφών οικογενειακής διατροφής αποτελεί καλή βάση για παγκόσμιο σύστημα διοικητικής συνεργασίας και για την αναγνώριση και εκτέλεση αποφάσεων και ρυθμίσεων σε υποθέσεις διατροφής, προβλέποντας δωρεάν νομική συνδρομή σε σχεδόν όλες τις υποθέσεις διατροφής παιδιών και απλουστευμένη διαδικασία για την αναγνώριση και εκτέλεση. (3) Το άρθρο 59 της σύμβασης επιτρέπει σε οργανισμούς περιφερειακής οικονομικής ολοκλήρωσης όπως η Ένωση να υπογράψουν, αποδεχθούν ή εγκρίνουν τη σύμβαση ή να προσχωρήσουν σε αυτή. (4) Τα θέματα που διέπονται από τη σύμβαση καλύπτονται επίσης από τον κανονισμό (ΕΚ) αριθ. 4/2009 του Συμβουλίου, της 18ης Δεκεμβρίου 2008, για τη διεθνή δικαιοδοσία, το εφαρμοστέο δίκαιο, την αναγνώριση και εκτέλεση αποφάσεων και τη συνεργασία σε θέματα υποχρεώσεων διατροφής (2). Όπως συμφωνήθηκε όταν εκδόθηκε η απόφαση 2011/220/ΕΕ του Συμβουλίου, της 31ης Μαρτίου 2011, σχετικά με την υπογραφή της σύμβασης (3), είναι σκόπιμο να εγκρίνει η Ένωση τη σύμβαση μόνη της και να ασκεί την αρμοδιότητά της για όλα τα θέματα που διέπονται από αυτήν. Συνεπεία αυτού, τα κράτη μέλη θα πρέπει να δεσμεύονται από τη σύμβαση δυνάμει της εγκρίσεώς της από την Ένωση. (5) Κατά την έγκριση της σύμβασης η Ένωση θα πρέπει συνεπώς να προβεί στη δήλωση δικαιοδοσίας σύμφωνα με το άρθρο 59 παράγραφος 3 της σύμβασης. (6) Η Ένωση θα πρέπει εξάλλου να διατυπώσει κατά την έγκριση της σύμβασης όλες τις επιφυλάξεις και να προβεί σε όλες τις δηλώσεις που επιτρέπονται αντιστοίχως από το άρθρο 62 και από το άρθρο 63 της σύμβασης, εφόσον τις κρίνει αναγκαίες. (7) Η Ευρωπαϊκή Ένωση θα πρέπει εν προκειμένω να δηλώσει, σύμφωνα με το άρθρο 2 παράγραφος 3 της σύμβασης, ότι θα επεκτείνει την εφαρμογή των κεφαλαίων ΙΙ και ΙΙΙ της σύμβασης στις υποχρεώσεις διατροφής μεταξύ συζύγων και πρώην συζύγων. Θα πρέπει ταυτοχρόνως να προβεί σε μονομερή δήλωση σύμφωνα με την οποία θα δεσμεύεται να εξετάσει σε μεταγενέστερο στάδιο τη δυνατότητα ευρύτερης επέκτασης του πεδίου εφαρμογής. (8) Η Ευρωπαϊκή Ένωση θα πρέπει να εκφράσει την επιφύλαξη που προβλέπεται στο άρθρο 44 παράγραφος 3 της σύμβασης σχετικά με τις γλώσσες που γίνονται αποδεκτές στις επικοινωνίες μεταξύ των κεντρικών αρχών. Τα κράτη μέλη τα οποία επιθυμούν να διατυπώσει η Ευρωπαϊκή Ένωση την επιφύλαξη αυτή εξ ονόματός τους θα πρέπει να ενημερώσουν εκ των προτέρων σχετικά την Επιτροπή, διευκρινίζοντας το περιεχόμενο της εν λόγω επιφύλαξης. (9) Η Ευρωπαϊκή Ένωση θα πρέπει, τέλος, να προβεί στις δηλώσεις που προβλέπονται στο άρθρο 11 παράγραφος 1 στοιχείο ζ) και στο άρθρο 44 παράγραφοι 1 και 2 της σύμβασης. Τα κράτη μέλη τα οποία επιθυμούν να προβεί η Ευρωπαϊκή Ένωση στις δηλώσεις αυτές εξ ονόματός τους θα πρέπει να ενημερώσουν εκ των προτέρων σχετικά την Επιτροπή, διευκρινίζοντας το περιεχόμενο των εν λόγω δηλώσεων. (10) Ένα κράτος μέλος το οποίο ενδεχομένως χρειασθεί εκ των υστέρων να άρει την επιφύλαξη του παραρτήματος II που το αφορά ή να τροποποιήσει ή άρει τη δήλωση του παραρτήματος III που το αφορά ή να προσθέσει δήλωση για το παράρτημα III που το αφορά, πρέπει να ενημερώσει σχετικά το Συμβούλιο και την Επιτροπή. Βάσει αυτής της ενημέρωσης, η Ευρωπαϊκή Ένωση θα πρέπει να προβεί στην προσήκουσα κοινοποίηση προς τον θεματοφύλακα. (11) Τα κράτη μέλη θα πρέπει να ενημερώσουν την Επιτροπή σχετικά με τις κεντρικές αρχές που ορίζονται σύμφωνα με το άρθρο 4 παράγραφος 3) της σύμβασης και θα πρέπει να της κοινοποιήσουν τις πληροφορίες σχετικά με τη νομοθεσία, τις διαδικασίες και τις υπηρεσίες που αναφέρονται στο άρθρο 57 της σύμβασης. Η Επιτροπή θα πρέπει να διαβιβάσει αυτές τις πληροφορίες στο Μόνιμο Γραφείο της διάσκεψης της Χάγης για το Ιδιωτικό Διεθνές Δίκαιο (εφεξής «Μόνιμο Γραφείο») τη στιγμή της κατάθεσης της πράξης έγκρισης από την Ένωση, κατά τα απαιτούμενα από τη σύμβαση. (12) Τα κράτη μέλη, όταν παρέχουν στην Επιτροπή τις πληροφορίες σχετικά με τις κεντρικές αρχές τους και τη νομοθεσία, τις διαδικασίες και τις υπηρεσίες τους, θα πρέπει να χρησιμοποιούν το έντυπο περιγραφής χώρας που συνιστάται και έχει δημοσιευθεί από τη διάσκεψη της Χάγης για το Ιδιωτικό Διεθνές Δίκαιο, ει δυνατόν στην ηλεκτρονική του μορφή. (13) Ένα κράτος μέλος το οποίο ενδεχομένως θα χρειασθεί να τροποποιήσει εκ των υστέρων πληροφορίες σχετικά με την κεντρική αρχή ή τη νομοθεσία, τις διαδικασίες και τις υπηρεσίες του θα πρέπει να ενημερώσει απευθείας το Μόνιμο Γραφείο, κοινοποιώντας ταυτοχρόνως την τροποποίηση στην Επιτροπή. (14) Σύμφωνα με το άρθρο 3 του πρωτοκόλλου 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, που προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, το Ηνωμένο Βασίλειο και η Ιρλανδία συμμετέχουν στην έκδοση και την εφαρμογή της παρούσας απόφασης. (15) Σύμφωνα με τα άρθρα 1 και 2 του πρωτοκόλλου 22 για τη θέση της Δανίας, που προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η σύμβαση της Χάγης της 23ης Νοεμβρίου 2007 για την ανάκτηση διατροφής παιδιών και άλλων μορφών οικογενειακής διατροφής σε αλλοδαπό κράτος (εφεξής «η σύμβαση») εγκρίνεται εξ ονόματος της Ευρωπαϊκής Ένωσης. Το κείμενο της σύμβασης επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να καταθέσουν εξ ονόματος της Ένωσης την πράξη που αναφέρεται στο άρθρο 58 παράγραφος 2 της σύμβασης. Άρθρο 3 Κατά την κατάθεση της πράξης που αναφέρεται στο άρθρο 58 παράγραφος 2 της σύμβασης η Ένωση προβαίνει στη δήλωση δικαιοδοσίας σύμφωνα με το άρθρο 59 παράγραφος 3 της σύμβασης. Το κείμενο της δήλωσης αυτής περιλαμβάνεται στο μέρος Α του παραρτήματος I της παρούσας απόφασης. Άρθρο 4 1. Κατά την κατάθεση της πράξης που αναφέρεται στο άρθρο 58 παράγραφος 2 της σύμβασης η Ένωση δηλώνει, σύμφωνα με το άρθρο 2 παράγραφος 3 της σύμβασης, ότι θα επεκτείνει την εφαρμογή των κεφαλαίων ΙΙ και ΙΙΙ της σύμβασης στις υποχρεώσεις διατροφής μεταξύ συζύγων και πρώην συζύγων. Το κείμενο της δήλωσης αυτής περιλαμβάνεται στο μέρος Β του παραρτήματος I της παρούσας απόφασης. 2. Η Ένωση, κατά την κατάθεση της πράξης που αναφέρεται στο άρθρο 58 παράγραφος2 της σύμβασης, προβαίνει ταυτοχρόνως στη μονομερή δήλωση που επισυνάπτεται στο παράρτημα IV της παρούσας απόφασης. Άρθρο 5 Κατά την κατάθεση της πράξης που αναφέρεται στο άρθρο 58 παράγραφος 2 της σύμβασης η Ένωση διατυπώνει την επιφύλαξη που προβλέπεται στο άρθρο 44 παράγραφος 3 της σύμβασης σχετικά με τα κράτη μέλη που αντιτάσσονται στη χρήση είτε της γαλλικής είτε της αγγλικής γλώσσας στις κοινοποιήσεις μεταξύ των κεντρικών αρχών. Το κείμενο της δήλωσης αυτής περιλαμβάνεται στο παράρτημα II της παρούσας απόφασης. Άρθρο 6 Κατά την κατάθεση της πράξης που αναφέρεται στο άρθρο 58 παράγραφος 2 της σύμβασης η Ένωση προβαίνει στις δηλώσεις που προβλέπονται στο άρθρο 11 παράγραφος 1 στοιχείο ζ) της σύμβασης σχετικά με τις πληροφορίες ή τα έγγραφα που απαιτούν τα κράτη μέλη και στο άρθρο 44 παράγραφος 1 της σύμβασης σχετικά με τις γλώσσες που γίνονται δεκτές από τα κράτη μέλη επιπλέον των επίσημων γλωσσών τους καθώς και στη δήλωση που προβλέπεται στο άρθρο 44 παράγραφος 2 της σύμβασης. Τα κείμενα των δηλώσεων αυτών περιλαμβάνονται στο παράρτημα III της παρούσας απόφασης. Άρθρο 7 1. Το αργότερο έως τις 10 Δεκεμβρίου 2012, τα κράτη μέλη γνωστοποιούν στην Επιτροπή: α) τα στοιχεία των κεντρικών αρχών που ορίζονται σύμφωνα με το άρθρο 4 παράγραφος 3 της σύμβασης και β) τις πληροφορίες σχετικά με τη νομοθεσία, τις διαδικασίες και τις υπηρεσίες που αναφέρονται στο άρθρο 57 της σύμβασης. 2. Για τη διαβίβαση των πληροφοριών της παραγράφου 1 στην Επιτροπή, τα κράτη μέλη χρησιμοποιούν το έντυπο περιγραφής χώρας που συνιστάται και έχει δημοσιευθεί από τη διάσκεψη της Χάγης για το Ιδιωτικό Διεθνές Δίκαιο, ει δυνατόν στην ηλεκτρονική του μορφή. 3. Η Επιτροπή διαβιβάζει τα έντυπα περιγραφής χώρας που συμπληρώνουν τα κράτη μέλη στο Μόνιμο Γραφείο της διάσκεψης της Χάγης για το Ιδιωτικό Διεθνές Δίκαιο («Μόνιμο Γραφείο») όταν η Ένωση καταθέσει την επίσημη πράξη που αναφέρεται στο άρθρο 58 παράγραφος 2 της σύμβασης. Άρθρο 8 Ένα κράτος μέλος το οποίο επιθυμεί να άρει την επιφύλαξη του παραρτήματος II που το αφορά ή να τροποποιήσει ή άρει τη δήλωση του παραρτήματος III που το αφορά ή να προσθέσει δήλωση για το παράρτημα III που το αφορά, πρέπει να ενημερώσει το Συμβούλιο και την Επιτροπή σχετικά με την επιδιωκόμενη απόσυρση, τροποποίηση ή προσθήκη. Η Ένωση προβαίνει εν συνεχεία στην ενδεδειγμένη κοινοποίηση προς τον θεματοφύλακα σύμφωνα με το άρθρο 63 παράγραφος 2 της σύμβασης. Άρθρο 9 Ένα κράτος μέλος το οποίο, μετά την αρχική διαβίβαση του εντύπου περιγραφής χώρας που το αφορά από την Επιτροπή, επιθυμεί να τροποποιήσει τις πληροφορίες που περιέχονται στο έντυπο αυτό, ενημερώνει απευθείας το Μόνιμο Γραφείο ή προβαίνει, σε περίπτωση χρήσης της ηλεκτρονικής μορφής εντύπου περιγραφής χώρας, απευθείας στην απαιτούμενη τροποποίηση. Ενημερώνει ταυτοχρόνως σχετικά την Επιτροπή. Άρθρο 10 Η παρούσα απόφαση αρχίζει να ισχύει την ημέρα έκδοσής της. Λουξεμβούργο, 9 Ιουνίου 2011.

Οικογενειακό Δίκαιο

Αστικό Δίκαιο


ΚΑΝΟΝΙΣΜΌΣ (ΕΕ) αριθ. 383/2012 ΤΗΣ ΕΠΙΤΡΟΠΉΣ της 4ης Μαΐου 2012 για τον καθορισμό τεχνικών απαιτήσεων όσον αφορά άδειες οδήγησης που περιλαμβάνουν υπόστρωμα αποθήκευσης (μικροεπεξεργαστή) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2006/126/ΕΚ, του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006 για την άδεια οδήγησης (1), και ιδίως το άρθρο 1, Εκτιμώντας τα ακόλουθα: (1) Η οδηγία 2006/126/ΕΚ προβλέπει κοινό μοντέλο για άδειες οδήγησης που εκδίδονται από τα κράτη μέλη, συμπεριλαμβανομένου προαιρετικού υποστρώματος αποθήκευσης (μικροεπεξεργαστή). (2) Η προαιρετική εισαγωγή μικροεπεξεργαστή στην άδεια οδήγησης αναμένεται ότι θα επιτρέψει στα κράτη μέλη να βελτιώσουν περαιτέρω το επίπεδο προστασίας κατά της παραποίησης δεδομένων. Η εν λόγω επεξεργασία δεδομένων πρέπει να διεξάγεται σύμφωνα με τους ενωσιακούς κανόνες, όπως, μεταξύ άλλων, ορίζονται στην οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (2). (3) Για να εξασφαλιστεί η διαλειτουργικότητα και επαρκής αντίσταση κατά της απάτης, πρέπει η τεχνική υλοποίηση του μικροεπεξεργαστή να καλύπτει ορισμένες απαιτήσεις και πρότυπα, αν τα κράτη μέλη επιλέξουν να την εισαγάγουν στην άδεια οδήγησης. (4) Οι άδειες οδήγησης που περιλαμβάνουν μικροεπεξεργαστή πρέπει να υπόκεινται σε κατάλληλη κοινοτική διαδικασία έγκρισης τύπου ΕΕ που θα επιβεβαιώνει ότι συμμορφώνονται προς τις απαιτήσεις αυτές. Η διαδικασία έγκρισης τύπου ΕΕ δεν πρέπει να εφαρμόζεται για άδειες οδήγησης που δεν περιλαμβάνουν μικροεπεξεργαστή. (5) Οι τεχνικές απαιτήσεις που ισχύουν για τις άδειες οδήγησης που περιλαμβάνουν μικροεπεξεργαστή πρέπει να βασίζονται σε διεθνώς συμφωνηθέντα τεχνικά πρότυπα, ιδίως στο πρότυπο 18013 του Διεθνούς Οργανισμού Τυποποίησης/Διεθνούς Ηλεκτροτεχνικής Επιτροπής (ISO/IEC), το οποίο καθορίζει το πλαίσιο για τον μορφότυπο σχεδιασμού και το περιεχόμενο δεδομένων μιας άδειας οδήγησης συμβατής με τον ISO. (6) Τα προβλεπόμενα μέτρα στην παρούσα οδηγία είναι σύμφωνα με τη γνώμη της επιτροπής για την άδεια οδήγησης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Πεδίο εφαρμογής Ο παρών κανονισμός ισχύει για άδειες οδήγησης που περιλαμβάνουν μικροεπεξεργαστή, οι οποίες έχουν εκδοθεί σε συμμόρφωση με την οδηγία 2006/126/ΕΚ. Άρθρο 2 Γενικές απαιτήσεις 1. Ο μικροεπεξεργαστής και τα δεδομένα που περιέχονται στον μικροεπεξεργαστή, συμπεριλαμβανομένων τυχόν προαιρετικών ή πρόσθετων πληροφοριών, συμμορφώνονται με τις διατάξεις του παραρτήματος I του παρόντος κανονισμού. 2. Στον μικροεπεξεργαστή αποθηκεύονται τα εναρμονισμένα δεδομένα της άδειας οδήγησης που ορίζονται στο παράρτημα I παράγραφος Ι.2.1. 3. Τα κράτη μέλη συμβουλεύονται την Επιτροπή πριν από την αποθήκευση στον μικροεπεξεργαστή μιας άδειας οδήγησης οποιουδήποτε από τα πρόσθετα δεδομένα που αναφέρονται στο παράρτημα I παράγραφος Ι.2.2. Άρθρο 3 Εφαρμοστέα πρότυπα Ο κατάλογος των εφαρμοστέων προτύπων για τις άδειες οδήγησης που περιλαμβάνουν μικροεπεξεργαστή ορίζεται στο παράρτημα II του παρόντος κανονισμού. Άρθρο 4 Διαδικασίες έγκρισης τύπου ΕΕ Οι άδειες οδήγησης που περιλαμβάνουν μικροεπεξεργαστή υπόκεινται σε διαδικασία έγκρισης τύπου ΕΕ σύμφωνα με τις διατάξεις του παραρτήματος III του παρόντος κανονισμού. Άρθρο 5 Πιστοποιητικό έγκρισης τύπου ΕΕ 1. Εφόσον πληρούνται όλες οι σχετικές διατάξεις της έγκρισης τύπου ΕΕ όσον αφορά την άδεια οδήγησης η οποία περιλαμβάνει μικροεπεξεργαστή, σύμφωνα με τα άρθρα 2, 3 και 4 του παρόντος κανονισμού, τα κράτη μέλη εκδίδουν πιστοποιητικό έγκρισης τύπου ΕΕ για τον κατασκευαστή ή τον εκπρόσωπό του. 2. Όπου είναι αναγκαίο, ιδίως για να διασφαλιστεί ότι τηρούνται οι διατάξεις του παρόντος κανονισμού, τα κράτη μέλη μπορούν να ανακαλούν την έγκριση τύπου ΕΕ που έχουν εκδώσει. 3. Τα πιστοποιητικά έγκρισης τύπου ΕΕ και η κοινοποίηση της ανάκλησής τους συμμορφώνονται με το υπόδειγμα που παρατίθεται στο παράρτημα IV του παρόντος κανονισμού. 4. Η Επιτροπή ενημερώνεται για όλα τα πιστοποιητικά έγκρισης τύπου ΕΕ που έχουν χορηγηθεί ή ανακληθεί. Σε περίπτωση ανάκλησης παρέχεται λεπτομερής αιτιολόγηση. Η Επιτροπή ενημερώνει τα κράτη μέλη για κάθε ανάκληση έγκρισης τύπου ΕΕ. 5. Τα κράτη μέλη αναγνωρίζουν αμοιβαία τα πιστοποιητικά έγκρισης τύπου ΕΕ που εκδίδουν. Άρθρο 6 Ενιαία σημεία επικοινωνίας 1. Κάθε κράτος μέλος ορίζει αρχή ή οργανισμό που ενεργεί ως ενιαίο σημείο επικοινωνίας για πληροφορίες σχετικά με άδειες οδήγησης που περιλαμβάνουν μικροεπεξεργαστή. Στο ενιαίο σημείο επικοινωνίας λαμβάνονται ενδεδειγμένα μέτρα για την προστασία των δεδομένων. 2. Εντός τριών μηνών από την έναρξη ισχύος του παρόντος κανονισμού, τα κράτη μέλη αναφέρουν στην Επιτροπή το όνομα και τα στοιχεία επικοινωνίας του ενιαίου σημείου επικοινωνίας που έχει οριστεί σύμφωνα με την παράγραφο 1. Τα κράτη μέλη κοινοποιούν αμελλητί στην Επιτροπή τυχόν αλλαγές στα παραπάνω στοιχεία. 3. Η Επιτροπή θέτει στη διάθεση των κρατών μελών κατάλογο των καθορισμένων ενιαίων κέντρων επικοινωνίας και διατηρεί τον κατάλογο. Άρθρο 7 Ρήτρα διασφάλισης 1. Εφόσον κράτος μέλος διαπιστώσει κατ’ επανάληψη ότι σημαντικός αριθμός αδειών οδήγησης που περιλαμβάνουν μικροεπεξεργαστή δεν συμμορφώνεται με τον παρόντα κανονισμό, κοινοποιεί το γεγονός σε όλα τα ενιαία σημεία επικοινωνίας, στην εποπτική αρχή, όπως αναφέρεται στην οδηγία 95/46/ΕΚ, και στην Επιτροπή. Αναφέρονται ο σχετικός αριθμός του πιστοποιητικού έγκρισης τύπου ΕΕ που συνδέεται με τις εν λόγω άδειες οδήγησης, καθώς και περιγραφή του είδους της μη συμμόρφωσης. 2. Τα κράτη μέλη που έχουν εκδώσει τις άδειες αυτές διερευνούν το πρόβλημα χωρίς καθυστέρηση και λαμβάνουν τα κατάλληλα διορθωτικά μέτρα, συμπεριλαμβανομένης της ανάκλησης του πιστοποιητικού έγκρισης τύπου, εφόσον αυτό απαιτείται. Άρθρο 8 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 4 Μαΐου 2012.

Κυκλοφοριακές διατάξεις